«Denbora behar nuen; nire bizitza zehaztuko zuen erabakia zen» - Kirola - Berria\nKepa Arrizabalaga. Athleticeko jokalaria\n«Denbora behar nuen; nire bizitza zehaztuko zuen erabakia zen»\nLasaiago dago Kepa Arrizabalaga, eta prest hurrengo urteetan Athleticen zutabe nagusietako bat izateko. Hasteko, Moskuko Spartak indartsua kanporatu gura dute Europa ligako final-hamaseirenetan.\nKepa Arrizabalagak zeresan handia eman du azken hilabeteetan. Txikitatik dohain handiak erakutsi ditu, eta gorengo mailan denbora gutxi behar izan du zer egiteko gai den erakusteko. Mundu mailako talde indartsuenen arreta bereganatu du, eta Athleticek indartsu egin du haren alde apustu taldean mantendu ahal izateko. 2025eko ekainaren 30era arte berrituta, hurrengo urteetan ondo zainduta izango du atea talde zuri-gorriak. Kepak arrastoa utziko duela dirudi. Beraz, aurrera begiratzeko unea da. Hurrengo erronka Europa ligako final-hamaseirenak dira. Athleticek Spartak Mosku izango du zain bihar, Errusiako hiriburuko hotzean.\nZure etorkizunak egoneza eragin zuen Athleticen, eta zuretzat ere ez zen egoera erraza izango. Behin dena argituta, lasaiago zaude?\nBai. Kontratua luzatu eta zelaietara itzultzeak mesede egin dit. Las Palmasen kontrako emaitza ez da pozik egoteko modukoa, baina nik ondo ikusi nuen neure burua. Lesioa ahaztuta dut dagoeneko. Pozik nago jokatzeko aukera izan nuelako.\nMutil lasaia zara. Zelai barruan zein kanpoan patxada handia erakusten duzu. Hala ere, ez zen samurra izango egunero-egunero futbol zale guztien ahotan egotea.\nEzohiko egoera izan da. Jokalari gutxik bizitzen duten egoerari aurre egitea egokitu zait. Berdegunean erantzuteko prestatzen gaituzte, baina ez gaude gertu gure mugimendu guztiak lupaz begiratuak izateko. Nik gauzak amaitu arte ezer ez esatea erabaki nuen. Madrilgo hedabideetan asko hitz egin zen nire inguruan, eta luze egin zitzaidan. Horrelako egoeretatik ikasi egiten da.\nTxarto pasatu al duzu?\nEz. Egoera berezia izan da. Une batzuetan, lekuz kanpo ikusi dut neure burua, baina ikasgai ona izan dela uste dut. Pertsona moduan hazteko balioko dit.\nZure kirol ibilbidea eta neurri handi batean zure bizitza bideratu duen erabakia izan da. Alde handia dago Athleticekin beste zazpi urterako kontratua izenpetu edo beste talde batera joatearen artean.\nErabakiak hartzeko denbora behar izaten dut. Nik aurrean izan dudan egoera berezia izan da. Nire bizitza zehaztuko duen erabakia hartu behar nuen. Erabaki oso garrantzitsua izan da. Nire kirol ibilbidea nondik joango den aukeratu dut. Eta pozik nago.\nArgi daukazu bide egokia hartu duzula?\nGauzak argi izan ez banitu ez nuen kontratua luzatuko. Urte askorako hitzarmena sinatu dut Athleticekin.\nEskaintza oso onak izan dituzula esan duzu: Real Madril, PSG, Juventus… Europako talde indartsuenak aipatu dira. Real Madrilena izan omen da apusturik garbiena zu fitxatzeko. Duela urtebete pasatxo Athleticeko hirugarren atezaina zinela kontuan hartuta, dardarka egiteko eskaintzak izan al dituzu?\nAukera oso onak izan ditut mahai gainean. Eta aukera horien artean Athletic ere gogor borrokatu da nire alde.\nAtzera egiteko aukera izanez gero, zerbait aldatuko zenuke?\nAthleticeko jarraitzaileek galdutzat eman zuten Kepa, eta talde zuri-gorriarekin akordioa lortu zenuenean sekulako poza hartu zuten. Helarazi dizute poz hori?\nBai. Igarri dut. Kalean zaleekin elkartzen naizenean babes handia erakusten didate. Garrantzitsu sentiarazten naute. Las Palmasen kontrako lehian ere harrera oso ona egin zidaten. Eskertzekoa da.\nJose Angel Iribarren ondorengoa izango omen zara. Langa oso goian jarri dizute.\nIribarren ordezkoa naizela esatea asko esatea da. Jose Angel zer izan den Athleticen historian ez dago azaldu beharrik. Nik neure bidea egin gura dut. Ea noraino ailegatzen naizen. Lana da sekretua.\nNoraino ailegatu gura duzu?\nAthleticekin aurrean egon gura dut. Egunen batean Gabarra ateratzea da gure helburua. Zale guztiok daukagu amets hori.\nBehin kontratua luzatu eta jokatzen hasita, Errusiako Munduko Kopa gertuago ikusten duzu?\nHelburuetako bat da. Erronka polita da. Ondo jokatzen ahaleginduko naiz hautatzailearen zerrendan egoteko.\nEz zara zu izan azken asteotan zeresana eman duen zuri-gorri bakarra. Neguko merkatua oso mugitua izan da Athleticen, horrenbeste ezen denbora gutxian zure kontratu luzatzea bigarren mailan geratu baita.\nHala da. Jokalari oso garrantzitsu batek utzi du taldea [Aymeric Laporte] eta maila oso oneko futbolari bat fitxatu du klubak [Iñigo Martinez]. Gaur egun, horrelakoa da futbolaren merkatua. Athleticen udan bizi izan ditugu horrelako egoerak azken urteotan, baina inoiz ez neguko merkatuan. Horren aurrean, taldeak bere bidea egin behar du. Gaudenok egin behar dugu aurrera, eta kito. Eskas ari gara jokatzen, baina talde gogorra gara, eta oso ondo hartzen dugu elkar.\nJokalari garrantzitsu bat iritsi dela esan duzu. Ondarroan nola bizi izan da zuk kontratua luzatzea eta Iñigo Martinezek Athleticen alde egin duen apustua?\nOndarroan gehienak pozik daudela uste dut. 8.000-9.000 laguneko herri batek Athleticen bi jokalari izatea pozgarria da. Herrian Realeko zaleak ere badaude, eta horientzat gogorragoa izan da Iñigok hartu duen erabakia. Guk babes osoa erakutsiko diogu, bai beretzat, eta baita guretzat ere erabaki onena izan baita. Futbolari oso ona da, eta asko lagunduko digu.\nLasai ikusten al duzu?\nBai. Kanpotik lasai dagoela dirudi. Hartutako erabakiaz ziur da. Beretzat onena dela uste du, eta gu oso pozik gaude hartu duen erabakiagatik.\nRealean «historia» da Iñigo. Bere elastikoak aldatzeko aukera eman du klubak. Zer iritzi daukazu?\nEz dakit bada. Nik ez nuke egingo. Gaur egungo futbolak horrelakoa da. Guri ere oso futbolari garrantzitsu bat joan zaigu, eta gure klubak ez du horrelako ekimenik egin. Argi dago min egin diela euren kapitainetako batek Athleticera etortzea erabaki izanak.\nTaldera itzulita, egiten ari zareten jokoak kritika zorrotzak jaso ditu azken asteotan. Jarraitzaileak hasi dira pazientzia galtzen. Ez da hobekuntzarik ikusten. Zer falta zaio taldeari?\nErasoan argitasuna falta zaigu. Bestalde, erabakiak hartzerako orduan ez dugu asmatzen. Baloia dugunean zer egin asmatu behar dugu. Neurketaren zenbait momentutan presaka jokatzen ari gara. Barrura begiratu eta buelta eman behar diogu egoerari. Gu gara erantzuleak. Ez gara ondo jokatzen ari. Ligan hurrengo bizpahiru partidek esango digute non egongo garen denboraldiaren amaieran. Europan, berriz, erronka garrantzitsua daukagu. Asko kostatu zaigu gauden lekura ailegatzea. Aurreko sasoian zazpigarren sailkatu ginen ligan, ondoren uda hasieran kanporaketak jokatu behar izan genituen... Daukagun guztia emango dugu. Spartak kontrario gogorra izango da. Txapeldunen Ligan aritu da aurretik, eta beraz, aintzat hartzeko taldea da. Sentipenak onenak izan ez arren, ondo prestatua joango gara.\nKonpromiso handiko neurketa daukazue bihar. Konfiantza aldetik ez zaizue indartsu ikusten, aurkaria ona da eta neurketaren inguruko baldintzak ez dira samurrak izango. Hotz handiarekin jokatuko duzue.\nKanporaketa oso gaitza da. Baina Europan aurrera egiteko kontrario gogorrak gainditu behar dira. Moskun hotz egingo du, baina guk aurre egin beharko diogu.\nEuropa ligan Iago Herrerinek jokatu du orain arte. Bihar jokatzeko esperantzarik badaukazu?\nJokalari guztiok hasierako hamaikakoan egoteko egiten dugu lan. Gustuko dugu partida garrantzitsuetan parte hartzea. Moskukoa oso erakargarria da. Nik jokatzea gura dut, baina entrenatzaileak hartuko du erabakia. Ni prest nago.\nAthleticek hobetu egingo du hurrengo hilabeteetan edo gurutze-bidea izango da sasoi bukaerara arteko bidea?\nHobetuko dugu, ziur. Guk horretarako egiten dugu lan. Denboraldiaren azken txanpara sailkapenean ondo kokatua ailegatu behar gara.\nZer egingo duzue Moskuko hotzean?\nAtea hutsean mantendu eta golen bat sartuta konforme nengoke.


kritiken hemeroteka » Kalimotxoa nahikoa ez denean\n« Txepetxen etorkizuna oraina da | Demokratak eta biolentoak »\n60 ordu Zoologikoan / Gorka Etxeberria / egilea editore, 2013\nKalimotxoa nahikoa ez denean Hasier Rekondo / Berria, 2014-01-19\n“Maite zaitut, kalimotxo”. Gorka Etxeberriaren (Pasaia, 1985) lerro horri erreparatuz gero, poesia punkaren eta naifaren arteko liburu txundigarri baten aurrean gaudela irudika liteke. Aurrerago, berriro aipatuko du kalimotxoa, askaturiko aingura existentzial gisara aipatu ere: “…kalimotxotik haratago luzatu dugu begirada”. Tamalez, asmo onez zizelkatutako hibrido hutsal baten aurrean gaudela esan genezake. Izan ere, heterodoxia sustraietan tatuatuta duen 60 ordu Zoologikoan (Auto-edizioa, 2013) honek asteburu zoro baten kronika poetikoa izan nahi badu ere, xede onak ez dira nahikoak izaten literatura ona sortu ahal izateko. Eta liburuak zerbait baldin badu, asmo onen eta lagunen arteko konfiantzan eraikitako sinbiosia da. Hegaldi poetikoa tantaka besterik ez da ageri. Poesia punkaren ardatza ez dela hegaldi poetikoa esango didate akaso, baina hegaldi poetikorik gabe eta prosodia landu gaberik ez dagoela poesiarik erantzungo nik. Egileak ez duela poesia jasoa egin nahi izan gaztigatuko didate beste zenbaitzuek. Euskal Herrian gertatzen den irakurle/idazle batez besteko desorekatua aipa dezaket nik.\nFredi Paia bertsolariak ondu du liburuaren hitzaurrea. Horrela dio: “Arabiarrek esaten duten legetxe, edertasuna soilik baitago hura ikusi dezaketen begietan”. Zin dagit, saiatu naizen arren, ez dudala edertasunik aurkitu liburu labur honetan, baina nire begien kontua ere izan daiteke, berriki, distantzia laburrerako betaurrekoak jarri behar izan baititut letren atzetik bizi izan garenon dekadentziaren seinale. Hala ere, Joseph Brodskyk esaten zuen gisara, edertasunak tinko dirau gu aldatzen garen bitartean.\n“Alde onak eta txarrak ditu / oraingo momentuak, / ez dakit nire buruak / asteburua bukatzea nahi duen./ Ez dakit”. Izanak sortzen dituen zalantzak lar xaloki adierazten direla esango nuke. Aurreko iruzkin batean aitatzen nuen irudi trinkoz eraikitzen den emozioa dela poesia, pentsamenduaren eta irudiaren artean eraikitako erresuma zakarra, talenturik ezean. Apika, gizakiok egunero bizi dugun zoologikoaren eta kaiolaren arteko metafora izan daiteke, bere gardentasunean, liburuak duen gauzarik landuena, errealitatearen eta erresistentziaren arteko dikotomia hori.


kristobal: San Kristobali (Liziako Kristobal) egiten dio erreferentzia; bidaiarien patroia, eta istorioen arabera, ermitau baten aginduz, jendea ibai arriskutsu bat gurutzatzen laguntzen zuena. Handia da Kristobal, baina Erramun Joakinek, Iturengo arotzaren bertsoei kasu eginez, urteetan zehar bere gorputz atalak erabili izan dituenez jendearentzat gauzak egiteko, zenbait gorputz atal falta ditu. Bere galera honek, behar bezala ezin lagundu, eta ibaia gurutzatu nahi zuen jendea itotzea ekarri du. Bizipen hauen iluntasunarekin bizi da Kristobal. Iluntasuna arintzeko, istorioak kontatzen ditu.\nerramun joakin: Zakarra den arotz zaharra. Iturengo arotzak bezala, berak ere Kristobal baliatzen du, bere zatiak urtu eta material horrekin herritarrentzat gauzak egiteko. Horrela egin zuen noizbait itsasargi modura erabiltzen duten farola; Kristobalen buruarekin egindako “faroa”. Probetxuzkoa izatea da bere bizipoza, eta baliagarria ez izateak ekartzen dio herra eta haserrea. Garai bateko burdinaren garrantzia botatzen du faltan.\nmari pili: Ipurtargia. Ipurdian argia biztuta ibaian angulak bilatzen dituen pertsonaia. Modernitateak ekarritako argiteriak ipurtargien desagertzea ekarri du. Eta garai bateko aberastasunak bukatuak direnean, bukatu dira angulak ere. Berak ez du etsitzen hala ere!\nshepherd jauna: Igel itxura du. Igelaren jokoan igelari ahoan burdinaz egindako fitxa bat sartu behar zaion bezala, bere garaian burdinaren aitzakian Britainia Handitik etorritako enpresa gizonek aberastasun ugari “ahoratuko” zuten. Haien oinordeko da gure Shepherd Jauna. Egun, farozaina da. Bera arduratzen da Kristobalen buruaz eginiko farolarekin argitzen arratsak. Egunaz, artaldea zaintzeko lanetan, altuera batetik begiratzen ditu gainerakoak oraindik ere.\notsoa eta barea: Animaliak edo pertsonak. Animaliak eta pertsonak. Otso bakartia, arriskutsua. Bare nazkagarria, desjabetua. Aunitz dutenek baztertuak; gutxi dutenek ere bai. Beldurragatik. Mespretxuagatik. Bazterrekoek ere baztertuak.\nenara: Ikusten ez den pertsonaia. Goxo garenean bizipoza ekartzen duena, harat-honatean. Hotza denean joanen dena, bere hobe beharrez; gelditzen direnen zoritxarrerako.


Pantailaz haratago: Blockchain-ek nola eragingo du Influencer Marketinean | Martech Zone\nLarunbata, apirilaren 10, 2021 Larunbata, apirilaren 10, 2021 Matt Dyer\nTim Berners-Lee-k duela hiru hamarkada baino gehiago World Wide Web-a asmatu zuenean, ezin zuen aurreikusi Internetek gaur egun duen fenomeno nonahikoa bilakatuko zenik, munduak bizitzako esparru guztietan funtzionatzeko modua aldatuz funtsean. Interneten aurretik, haurrek astronautak edo medikuak izateko asmoa zuten eta lanpostuaren izena influencer or edukien sortzailea besterik ez zen existitzen. Aurrera gaur arte eta ia 30 ehuneko zortzi eta hamabi urte bitarteko haurren artean YouTuber izatea espero dute. Munduak aparte, ezta?\nSare sozialek, zalantzarik gabe, eragileen marketinaren gorakada meteorologikoa bultzatu dute, gehien gastatuko dituzten markekin 15 mila milioi dolar 2022rako eduki-lankidetza horietan. Merkatuak balioa bikoiztu du 2019az geroztik, milaka mila milioi dolarreko influencer marketin industriaren potentziala islatuta. Oso preziatua den luxuzko artikulua edo azken tramankulua onartzen duen ala ez, eragileak beren xede-publikoarengana iristea, erakartzea eta erakartzea nahi duten marka askorentzat bihurtu dira.\nDirua irabazteko jokoa menperatzea, zure markaren jabe\nInfluencer marketinaren ospea ez da arrazoirik gabe. 2020an bakarrik, ordaindutako YouTube izarrak 29.5 milioi dolar izugarri irabazten dituela ikusi dugu, eta hamar eduki sortzaile onenek 10 milioi dolarreko soldatak lortzen dituzte. Kim Kardashian-ek, adibidez, bere lurrina agortu zuen minutu gutxiren buruan, 12 milioi ikus-entzule bere zuzeneko erreprodukzioarekin sintonizatu eta gero, TikTok-eko eragileek produktuak eta markak arrakasta handiko zerrendetan gailendu diren bitartean. Hori da A-listerrentzako edo eszenan sartzea lortu dutenentzat istorioa, bai entzuleekiko arrakasta eta arrakasta topatuz.\nHala ere, influencer kontakizunean beste alde bat dago askotan ahaztutako influencer beroenaren zalapartaren eta zalapartaren artean. Batetik, plataforma-eragileen dinamikak jokalari berriagoak edo nitxoak desabantaila ditzakete. Irabazteko dirua lortzeko YouTube-ren oztopo handiak datozkit burura: iragarkien diru-sarrerak eskuratzeko sarbidea dagoeneko 1,000tik gorako audientzia bildu duten sortzaileek soilik gordetzen dute batez besteko sortzaileak irabazten duen bitartean. 3 $ eta 5 $ artean 1,000 bideo ikustaldi bakoitzeko. Diru nahiko txikia hain industria irabazi asmorako. Gero badaude daudenak ustiatu markek: irudiak lapurtzea, legez kontrako kontratuak idaztea, ordainketak ez egitea edo eragileak doan lan egitera behartzea. Edukia sortzetik edukia exekutatzera arte, eragileek kanpaina osoaren erantzukizuna hartu ohi dute, eta nahiko konpentsatuta egon beharko lukete egindako lanagatik.\nInfluencer ekonomia bidezkoagoa sortu nahian, nola egin dezakete orduan eduki-sortzaileek modu independentean beren marka eraiki dezaten, beraiek agindutakoa ere betetzen dutela ziurtatuz?\nBaliteke Blockchain hori egiteko bide bat izatea.\nBlockchain-en aplikazio horietako bat tokenizazioa da: benetako aktibo negoziagarri baten jabetza edo partaidetza digitalki irudika dezakeen blockchain token bat igortzeko prozesua. Tokenizazioa asko eztabaidatu da azken hilabeteetan, kirola, artea, finantza eta entretenimenduko industria anitzeko erabilera kasuetan. Egia esan, duela gutxi agertu da plataforma sozialetan bere aurkezpena BitClout, blockchain bidezko plataforma, jendeak bere identitatea ordezkatzen duten tokenak erosi eta saltzea ahalbidetzen duena.\nModu berean, eduki-sortzaileek bere markaren kontrol, autonomia eta jabetza handiagoa lor dezakete beren jatorrizko token abiaraziz - beraien edo beren ideien tokenizazioa dela eta beren edukia eta marka hobeto irabazten dute, publizitate-sarreren bidez soilik plataforma.\nBloke kateak gaituta, kontratu adimendunak erabiltzeak eragileei lagundu diezaieke kanpaina bakoitza amaitu ondoren ordainketa puntuala egiten dela ziurtatzen. Kontratu adimendunak markek zein eragileek ezar ditzaketen aurrez adostutako baldintzekin kodetzen dira. Akordioa lortutakoan, funtsak automatikoki transferi daitezke, hirugarren baten burokraziak prozesua moteldu gabe.\nBalioa gidatzea gardentasunarekin\nMunduak engranajeak aldatu ahala, marketinaren industria ere aldatzen ari da. Markek iragarkien aurrekontuak erabiltzen dituzte publizitate modu digital gehiagorako, pixkanaka-pixkanaka beren bizitza sarean mugitu duten publikoarengana iristeko. Influencer marketina momentuko joera izan daitekeen arren, marka askok ez dute beti zuzeneko korrelaziorik ikusi influencer oinarritutako marketinaren eta salmenten igoeraren artean, iragarleek eduki sortzaile horien eraginaz eszeptiko utziz.\nHau bereziki gertatzen da "jarraitzaileen iruzurraren" arazoa sare sozialen plataformen ugaritasunean dagoenean. Har dezagun ehunka mila jarraitzaile dituen influencer bat. Hala eta guztiz ere, beren mezuen konpromisoa baxua da, ia hiru digituak ukitzen ditu. Horrelako kasuetan maiz gertatzen dena da influencerrak bere jarraitzaileak erosi dituela. Azken finean, Social Envy eta DIYLikes.com bezalako guneekin, kreditu txartelaren zenbakia baino ez da behar bot armada sare sozialetako edozein plataformatan. Eta jarraitzaileen kopurua bezalako neurrietan oinarritutako arrakasta jarraitzeko diseinatutako sare sozialetako tresna askorekin, "iruzur" hau askotan markek antzeman ezin dezakete. Horrek markak harrituta utzi ditzake, etorkizuneko influencer kanpaina zirudienak porrota zergatik amaitu zuen jakitea.\nInfluencer ROIren etorkizuna blockchain-ekin sor daiteke, teknologiarekin gardentasun handiagoa eskaintzeko gai baita influencers autentifikatu eta inbertsioen itzulera balioztatu nahi duten markei. Eragileek beren edukia markatzen duten ildo beretik, markek beren transakzioa token dezakete eduki sortzaileekin. Adibidez, markek ziurtatu dezakete eragilearen funtsezko estatistikak, iraganeko errendimenduan oinarritutako ospearen inguruko informazioa eta lankidetzaren aurreikusitako balioa kanpainaren aurretik adostutako kontratu adimendunetan blokeatuta daudela, truke gardenagoa eta seguruagoa lortzeko. kanpainaren emaitza arrakastatsua. Gainera, beharrezkoak ez diren bitartekariak ezabatzerakoan, bloke kateak bitartekarien kuotak murrizten eta merkaturatze kostuak murrizten lagun dezake aurrekontuetan murrizketak handitzen ari den ekonomian.\nZaleen eta sortzaileen munduaren arteko kanala\nInformazio okerrak gobernatzen duen mundu digitalean, eragileek oinarri sendoa lortu dute autoritatezko ahotsa izatean, gogokoen duten marka sustatzen edo bihotzetik hurbil dagoen gai bati buruz hitz egiten. Eragileek jendearengan duten irismena eta eragina ezin dira gutxietsi 41 ehuneko eragileek beren plataformak behin betiko erabili beharko lituzketela adierazi zuten kontsumitzaileen artean. Alderantziz, merkaturatzaileen ehuneko 55ak uste du kontu sozial eta politikoen inguruan ahotsa duten eragileekin lan egiteko zuhurrak izango direla. Marken eta eragileen arteko tentsio horrek esan nahi du eragileek auto-erregulazioaren arteko oreka lortu behar dutela markaren ospea babesteko eta haien komunitateari eta publiko orokorrari erantzuteko.\nHala ere, zer gertatzen da influencer batek markaren arauen aurka sinesten duen kausa baten alde hitz egitea erabakitzen badu? Edo zer gertatzen da influencer batek bere jarraitzaileekin hobeto konektatu eta lotura estua nahi badu? Hemen sar daiteke blockchain-en sare deszentralizatua zale eta sortzaileen munduak zubi bihurtzeko, bitartekaria - plataformen edo markenena - eta gehiegizko edukiaren moderazioaren beharra kenduz. Blockchain-ekin, eduki sortzaileek beren aktiboen autonomia lortzeaz gain, beren komunitatera sarbidea ere lortzen dute, zaleekin konpromiso handiagoa sortuz. Adibidez, blockchain-eko bere tokiko tokenarekin, eragileek beren jarraitzaileak zuzenean saritu eta piztu ditzakete. Era berean, zaleen komunitateak zer esan nahi du ikusi nahiko luketen eduki motetan, sortzaileen eta zaleen arteko konpromiso maila sakonagoa sustatuz.\nSortzailerik gabe, plataformak indarrik gabe daude, eta markak itzalean egon daitezke. Eduki sortzaileen zein marken arteko influencer ekonomia bidezkoagoa berreskuratzerakoan, botere oreka handiagoa izan behar da eta bloke kateak influencer marketin etorkizun argiagoa lortzeko gakoa izan daiteke, gardenagoa, autonomoagoa eta aberasgarriagoa dena.\nTags: blockchainsortzailezaleinfluencerinfluencer marketinadirua irabaztekodirua irabaztekotokenizazioatokenizationtoken\nMatt Dyer Salmenta eta Marketineko burua da Zilliqabertan, Merkataritza Teknologia eta Marketin sailetan lan egingo du enpresa bezero gehiago sartzeko Zilliqa-ren BaaS zerbitzuan. Matt-ek 18 urte baino gehiago daramatza enpresen esperientzia salmentetan zein merkatura begira.


Euskadik eta Erresuma Batuak zahartze osasungarriari buruzko tailerrak egingo dituzte elkarrekin - EUSKADI LAGUNKOIA\nEuskadik eta Erresuma Batuak zahartze osasungarriari buruzko tailerrak egingo dituzte elkarrekin\nErresuma Batua\ttailer\nTailerren helburua arduradun politikoak, ikertzaileak eta enpresak biltzea da, zahartzen ari den gizartearen inpaktuak eztabaidatzeko eta osasun publikoan, politiketan, berrikuntzan eta negozioetan jardunbide egokien trukea sustatzeko.\nParte-hartzaileek gaitasunak erakutsiko dituzte azpiegituretan, azeleragailuetan eta bizi-ereduetan, eta sinergiak identifikatuko dituzte Euskal Autonomia Erkidegoan sortzen ari diren ekimenekin. Helburua da ikerketa berritzailea sustatzea, ikerketaren eta industriaren arteko loturak sakontzea, britainiar eta euskal teknologia eta diseinu berritzaileak sustatzea, eta aldebiko harremana sendotzea, elkarrekiko hazkundea eta berrikuntza sustatzeko bitarteko gisa.\nEuskadiko eta Erresuma Batuko 12 enpresek zahartze osasuntsuan, zilar-ekonomia eta agetech-ean lan egiten duten erantzun teknologikoak eta digitalak eta bizi-eredu jasangarriak aurkeztuko dituzte. Haien teknologiak adineko pertsonei, haien inguruneari, zaintzaileei, egoitzei edo familiei eguneroko bizimoduan laguntzea helburu duten produktuei eta zerbitzuei aplikatzen zaizkie.\nLau mintegi birtualak egingo dira urrian eta azaroan:\nUrriak 8: zahartze osasuntsua: erantzun berritzaileetarako erronka.\nUrriak 22: berrikuntza eta lankidetza desblokeatzen zahartze osasuntsua lortzeko\nAzaroak 5: berrikuntza errealitate bihurtzea: esperientziak Erresuma Batuan\nAzaroak 19: eskualdeko Ekimenak eta Berrikuntza Saria


June 2019 – Ingurumen Aretoa Getxo\nGETXON ESKOLAKO AGENDA 21 PROGRAMAN DAUDEN IKASTETXEEK GARBIKETA BATEAN PARTE HARTU DUTE\n2018-2019 ikasturtean zehar landutako gaia "Lurra zaintzen: ibaiak eta ura" izan da. Hori dela eta aurten ikasleek hartutako konpromisoetako bat plastikoen garbiketa egitea izan da, ikastetxeetako ingurunetatik. Eskerrik asko guztiei eta gogora dezagun Ingurumena guztion ardura dela.\n#EKOGETXO LEHIAKETARAKO AUKERATUTAKO ARGAZKIAK\nGetxoko Aste Berdean zehar #ekogetxo argazki lehiaketa martxan ibili da. Partaide asko animatu dira eta , lehiaketaren oinarrien arabera, hauek izan dira produktu ekologikoz beteriko saski baten zozketan sartzen diren argazkiak. Bihar irabazlearen izena ezagutuko dugu. Eskerrik asko guztiei parte hartzeagatik!\nUrtero bezala ekainaren 3an Bizikletaren Nazioarteko Eguna ospatu zen. Getxoko Ingurumen Aretotik egunarekin bat egin nahi izan dugu, eta horregatik gaiarekin lotutako hainbat ekintza aurrera eraman dugu asteburu honetan. Adibidez pasa den igandean bizikleta bat egiteko txiki tailerrak antolatu genituen. Honetan partaideek jostailuzko bizikleta bat egin ahal...


Eztia : IPAR LORE udaberria- Kg 1\nPlease login or register\tIzena eman edo Sartu\n* Pasahitza egiaztatu:\nHemen zaude: Miel > IPAR LORE udaberria- Kg 1\nIPAR LORE udaberria- Kg 1\nElurrek gure mendiak estaltzen dituztenean gure kostaldeetarako transhumantzia ematen da, erleek lehenera buelta eta berreskura daitezen. Gorlizko hondartza ikusi daitekeen Andrakas mendian, gure larre eta eukaliptoetatik ekoiztutako ezti delikatua dakartzagu.. Sendatzera eta atsegina izatera prest dagoen ezti liluragarria\nGalderaren bat produktuari buruz?\nJosé Luis eta Laura\nJosé Luis eta Laurak Kantaurialdeko ezti krematsu onenetariko bat eskaintzen dizute. Erleekin eta eztiarekin duten esperientzia luzeak aparteko ezti bat sortzera eraman ditu, naturak hornitzen dizkigun jaki onenen bat izanik. IPAR LORE, nortasuna duen eztia, naturala, osasuntsua eta osasungarria.\nElurrek gure mendiak estaltzen dituztenean gure kostaldeetarako transhumantzia ematen da, erleek lehenera buelta eta berreskura daitezen. Gorlizko hondartza ikusi daitekeen Andrakas mendian, gure larre eta eukaliptoetatik ekoiztutako ezti delikatua dakartzagu..\nSendatzera eta atsegina izatera prest dagoen ezti liluragarria.\nPozik egon ezarren, %100 diru-itzultze\nOrdutegia: 09:00 etatik 18:00 etara


Sagardoa, vodka eta garagardoa - Haizearen kontra hazitako produktuak - Udako serieak - Berria.eus\nAraban egiten da Moonshiners vodka. / JAIZKI FONTANEDA, FOKU Udako Serieak\nArdoen erresumako beste zukuak\nSagardoa, vodka eta garagardoa\nArabako produktu izarra ardoa bada ere, badaude bertako sagarrarekin egindako sagardoa, Arabako patatarekin egindako vodka, eta artisau garagardoa ere.\nAraba esan, eta hari lotutako ekoizpen bategatik galdera eginez gero, erantzun gehienetan nabarmenduko zen: ardoa. Mahastietatik ateratzen den produktu horrek Arabaren izena mundu osora zabaldu du, eta esan daiteke ardoak berak ere eman diola izaera Arabari. Ez dira alferrik egindako baieztapenak, ardogintzaren sektoreak lurraldearen ekonomiaren ia %3 ordezkatzen duelako, eta 4.500 pertsona ingururi ematen diolako lana. Arabako Errioxan 13.149 hektarea mahasti daude, eta horietatik 120 milioi botila ardo ateratzen dira. Horrek esan nahi du gutxi gorabehera 80 milioi litroko ekoizpena duela. Agian horregatik aipatuko lukete askok produktu hori Arabari lotutako produktu batez galdetzerakoan.\nBaina Arabak ez dauka ardoaren usain eta zaporea bakarrik, hori baino gehiago ere bada. Zabala da lurraldea, eta badaude, ardoaz gain, sagardoa, garagardoa eta vodka ekoizten duten upategiak ere. Ardoaren erresuman bestelako ardoek ere beren txokoa baitaukate. «Araba ez da Errioxa bakarrik, eta hortaz, Araba ez da ardoa soilik; horretaz aparte badago leku gehiago». Trebiñu Sagardotegiko Koldo Markinezen hitzak dira horiek, euren hautuaren inguruan hitz egiterakoan. Koldo Vesga Olbea Pilsner garagardoaren sortzaileetako batekin eta Jose Luis Navarro Basque Moonshiners vodkaren kideetako batekin ere hitz egin du BERRIA egunkariak ardotik harago dagoen Arabako produktuei buruz aritzeko.\n2007tik daukate Trebiñu sagardotegia, baina sagardoa lehenagotik egiten zuten han. / Juanan Ruiz, Foku\n«Lurra bageneukan, eta landatzeko sagarrondoak ere bagenituen; produktua eman zuten, eta behin produktua edukita zer egin ikusten duzu». Jateko sagarrak saldu ala sagardoa egitearen artean pentsatzen egon ondoren, sagardotegi bat martxan jartzea pentsatu zuen Markinezek. «Lehen beti zegoen sagarra baserrian, beraz, zergatik ez jarri sagarra? Araban badago garia, garagarra eta zerealak, baina bada beste irtenbide bat hortik aparte». Eta sagardotegiak apenas. Sagardoa ekoizten duten gutxienetako bat da Askartzako sagardotegia, Aramaion eta Kuartangon daudenekin batera. Hiruen artean 50.000 litro sagardo inguru ekoizten dituzte. «Sagardotegiaren kultura zabaltzen ari da apurka».\n«Araba ez da Errioxa soilik, eta, hortaz, Araba ez da ardoa soilik: horretaz gain, badago leku gehiago»\nBide hori urratzen aitzindarietako bat izan zen, gainera, Trebiñuko herrian. Hogei urte inguru badira Markinezek lehen sagarrondoak landatu zituenetik, eta 2007an zabaldu zuten sagardotegia. Ordutik jasotako emaitzak positibotzat jo ditu, eta gustura dago jendearen erantzunarekin. Jakin badakielako sagardotegien erresuma Gipuzkoako Beterrin dagoela, hau da, Trebiñutik 100 kilometrotara. Eta horrekin lehiatzea zaila den arren, inguruko askok gertutasunaren faktorea baliatzen dute Trebiñu sagardotegira joateko. Hogei kilometro besterik ez baitaude Gasteiztik hurbiltzen den batentzat. «Hiriburutik jende asko etortzen da, baina baita Bizkaitik edo Miranda Ebrotik ere».\nGainera, ez dute eskaintzen Gipuzkoako sagardotegietan egon ohi den girorik, bestelakoa baizik. Sagardotegiko jabeak dioenez, eurenean familia giroa gailentzen da, Astigarragan eta Hernanin biltzen den jendetza eta festa girotik aparte. «Herri txiki batean gaude, eta automobilak apenas pasatzen dira hemendik; horregatik, lasai egoteko leku aparta da, haurrek jolasten duten bitartean». Hala ere, hiriburutik autobusak ere antolatzen dituzte, eta sumatzen du, denborarekin, gero eta jende gehiagorengana iristen ari direla.\nUne honetan datorren txotx denboraldiari begira jarrita daude Trebiñu sagardotegian. 2.000 sagarrondotik gora dauzkate euren lurretan, eta aurtengo zukua horien fruituekin egitea aurreikusten du Markinezek. «Asmoa hori izaten da, beti bertako sagarrekin egitea sagardoa, beste kalitate bat edukitzen baitu edariak halakoetan; baina hori urteko ekoizpenaren arabera izaten da». Datoen asteotan jakingo du hala izango den ala ez.\nOlbea Pilsnerren sortzaileetako bat da Koldo Vesga. /Marisol Ramirez, Foku\nHalako arazorik ez daukate Olbea Pilsner garagardo ekoizleek Aguraingo egoitzan. Sagardoa edo ardoa ez bezala, garagardoa edozein garaitan egin daitekeelako. Lupulua eta garagarra Alemaniatik erosten dute, eta ekoizpena urte osoan zehar mantendu dezakete horrela. Hala ere, lanean ari dira etorkizunean lehengaiak Euskal Herrikoak izan daitezen, eta Euskal Garagardo Elkartearen ekimena aipatu du Vesgak: garagarra eta lupulua bertatik bertara ekoiztea, era horretan bertako garagardo artisauek horiekin lan egin dezaten. Bide hori urratzea litzateke Olbea Pilsnerrekoen asmoa, baina aukera hori oraindik urrun dagoela dio bertako kideak. Gaur gaurkoz, bertako zerealak edukitzeko baliabide gutxi daudelak, nahiz eta urte osoan zehar ekoiztu daitekeen.\nModan dagoen produktua da, gainera, artisau garagardoarena. Proiektuaren oinarrian produktu hori gustatzen zaien hiru lagun daude. Non eta ardoaren lurraldean: «Egia da Araba ardoarena dela, eta hori ikusi besterik ez dago Gasteizera poteo ordura joanez gero; adin batetik gorako ia denek ardoa edaten dute, eta gazteek garagardoa». Alegia, ardoaren erresuman garagardoa gazteekin eta gau giroarekin lotzen dela batez ere. Baina garagardo arruntekin alderatuz gero, euren produktua garestiagoa da, «kopuru txikiagoan ekoizten delako», eta horrek mugak ezartzen dizkielako. Are gehiago, elementu kimikorik gabe eta pasteurizatu gabe egindako garagardoa ekoizten dute, eta onartu du beti mugan ibiltzen direla, «produktua galtzeko arriskua» izaten dutelako askotan. Horregatik guztiagatik da euren garagardoa garestiagoa. Halere, «beti daude apur bat gehiago pagatzeko prest dauden kontsumitzaileak», eta horiek dira euren erosleak.\n«Tabernetara iristea zaila da, banatzaileen bidez zoazelako; ezezaguna bazara, kosta egiten da zirkuituen sartzea»\n2013an abiatutako proiektua da Olbea Pilsnerrena, eta nahiz eta gustura egon jasotzen ari diren emaitzekin, arazo handienak banaketarekin dauzkate une honetan. «Ekoizpen prozesua luzea da, baina behin produktua edukita saldu egin behar da, eta askotan zaila da salmenta puntuetara iristea, banatzaileen bidez egiten delako, eta ezaguna ez bazara, kosta egiten delako zirkuitu horretan sartzea». Eurak tabernetara banan-banan joaten hasi ziren, apurka ezagunak eginez, eta Vesga gustura azaldu da lortu duten zabalpenarekin.\nZailtasun horrekin topo egin zuen Navarrok ere vodka ekoizten hasi eta euren produktua zabaltzen hasi zirenean. «Hemengo ostalariak itxita daude gauza berrietara, eta nahiago izaten dute ohiko Absolut marka erosi». Hala ere, bidea urratzen joan dira. Hainbeste, euskal merkatua euren salmenten %5 besterik ez dela. AEBetan, Panaman, Txilen, Alemanian, Italian, Erresuma Batuan, Herbehereetan eta Polonian saltzen dituzten Basque Moonshiners destilategiak ekoiztutako vodka ezberdinak. «Gure merkatua oso globala da, eta vodka mundu mailan edari destilatu nagusia da». Horregatik jo dute batez ere nazioarteko merkatura. «Pentsa, bertako ostalari batengana joan ginen gure produktua eskaintzera, eta ez zuen hartu nahi izan, ezagutzen ez zuelako; joan zen Poloniara, eta han ikusi gintuenean, bueltarakoan gurekin jarri zen harremanetan».\nJose Luis Navarro Basque Moonshinerseko destilategian./ Jaizki Fontaneda, Foku\nBadu berezitasunik, gainera, bertako tabernetan saldu ahal izateko. Izan ere, Gasteizen daukaten destilategian Basmoon vodka ekoizten dute, Arabako patatekin egindako edaria bere osotasunean. «Gurean ez da alkohol industrialik sartzen, halako destilategietan oso ohikoa den zerbait da hori; guk bertako materialekin egiten dugu dena, Arabako patatarekin, eta Nafarroako garagarrarekin». Horrek berezi egiten ditu, eta Europako vodka artisau nagusiena bihurtu dira dagoeneko. 2015ean hasi ziren edari hori ekoizten, eta aurten 20.000 botilatik gora merkaturatzea aurreikusten dute. Denbora gutxian merkatu zabal batean kokatzen lagundu die filosofia horrek.\n«Askok uste du parkean edan eta mozkortzeko edari bat dela [vodka], baina ikuspegi hori aldatu nahi dugu»\n«Hasieratik esan izan digute erotuta geundela; baina gure filosofia hori da, sinesten duzun horretan jarraitzea», dio Navarrok. Uste du artisaua denak bere bidea egin behar duela, vodka industrialari aurre eginda, eta kontzientzia lana egiten ari dira hori lortzeko. Destilategira bisita gidatuak antolatzen dituzte, «eta jendea harrituta geratzen da». Izan ere, bere talaiatik ikusten du badagoela irudi konkretu bat vodkaren inguruan: «Jende askok pentsatzen du parkean edateko eta mozkortzeko edaria dela, baina ikuspegi hori aldatu nahi dugu; koktelgintzarekin lotu nahi dugu produktua, eta bide horretan ere ikastaroak eskaintzen hasiak gara». Ardoaren lurraldean bertako lehengaiarekin egindako beste edari bat sortu da, beraz: «Ardoari ez diogu lekurik kenduko, hori garbi daukagu, baina bakoitzak bere lekua egin dezake».\nBihar: Kalitatezko oliba olioa, Gipuzkoan.


"Duen fisonomia bereziari esker itsasontziei babesleku hobezina ematen die eguraldi txarra dagoenean eta instalazioen eta makineriaren aniztasunari eta kalitateari esker bertaratzen diren itsasontzi guztien beharrei erantzuteko gai den portua bilakatu da Pasaia. Pasaiako Portua portu naturala da, itsasontziei erabateko babesa ematen dien badiak osatutakoa."\nPasaiako portua web orria\n"Hain zuzen, arintasuna da portuak eskaintzen duen abantaila nagusienetakoa. Izan ere, itsasontzien batez besteko egonaldia izugarri murriztu da azken urteotan, lan-sistema arrazionalizatzeari esker.\nPasaiaren zeregina ez da mugatzen merkataritza-portu baten berezko lanetara. Beste zerbitzu batzuk ere eskaintzen ditu, hala nola, konponketa, eraikuntza eta abar"\nAzken urteetan, bere trafikoaren hazkundeak frogatzen duenez, Pasaiako portua Gipuzkoak duen irteera naturalarik onena da nazioarteko merkataritzarako.\n1. ARIKETA: Pasaiako Portua web orrira joan zaitez eta trafikoaren atalean bilatutako informazoarekin bete ezazu A taula. Ondoren, portuaren azpiegitura atalean, grafikoan, bila ezazu zein kaitan garraiatzen diren merkantzia horiek B taula beteaz.\nA: Merkantzia nagusia\n2. ARIKETA: Pasaiako Portua web orrian aurki daitekeen informazioarekin erantzun ondoko galderei:\nPasaiako portua automobilen esportazioan Espainiako lehena da. Horretarako roll-on, roll-off sistema berezia erabiltzen du. Datu honi buruz ahal duzun informazio guztia lor ezazu: zertan datza, zein kaitan egiten den, zein kopuru,.....\nZenbat garabi daude?\nPortuaren historiari buruzko informazioa eskura ezazu.\nZein erakundetako kideek hartzen dute parte Administrazio Kontseiluan?


Oier Aranzabal eta Etxeberria anaiak 'Artxipielagoa' fikziozko podcastean - Aia orio - Karkara.eus\nOier Aranzabal eta Etxeberria anaiak 'Artxipielagoa' fikziozko podcastean\nKarkara 2021-05-04 10:00\nArtxipielagoa izeneko fikziozko podcasta eskainiko du EiTBPosdcast atari berriak udazkenean. EiTBk eta ULU Mediak ekoitzitako proiektu honen gidoia Xabier eta Marin Etxeberria anaiek landu dute, eta zuzendaria Oier Aranzabal da, Juan G. Andresekin batera. Aktore lanetan, berriz, Aitziber Garmendia, Eneko Sagardoy, Anartz Zuazua, Iñaki Beraetxe eta Sara Cozar ariko dira.\n2103. urtean kokatutako distopia bat dut kontagai istorioak. "Olatu erraldoi batek, Europa urpean utzi du ia osorik eta Euskal Artxipelagoa sortu da. Itsasoaren maila 500 metrotik gora igo da eta hiri-estatu gisa elkartu dira ur gainean geratu diren gune bakanak, besteak beste, Euskal Artxipelagoa izeneko uhartedia. Bertan bizi da Jare, mundu zaharraren kondarrak ezagutu nahi dituen gaztea". Hori da EiTBk aurreratu duena.


Movilidad Pamplona | (24-01-20202) Estaliak eta txandakako bizikletendako hiru aparkalekuen instalazioa\nHome > Berriak > (24-01-20202) Estaliak eta txandakako bizikletendako hiru aparkalekuen instalazioa\nPosted at 10:41h in Berriak, Bizikleta Parkina, Bizikletan, Biziz\tby\tayto-movilidad\n2020ko urtarrilaren 24an, ospitaleetan, Txantreako Arriurdiñeta plazan eta zezen plazan instalatutako bizikletendako hiru aparkalekuak inauguratu dira, estaliak eta txandakakoak.\nSartzeko, betiere kode pertsonalizatua edukita, teklatua zein App-a erabili edo telefono-dei bat egin beharko da.\nHileko tarifa 2 euro izanen da.\nHiru aparkalekuak txandakakoak izanen dira, horrela edonor sartu ahal izateko; horretarako, aurretik, app batean edo berariaz diseinatzen ari den webgune batean eman behar da izena eta 2 euroko hileko tarifa ordaindu. Behin sisteman alta eginda, erabiltzailea aparkalekuan sartzen ahalko da sarbide-kode batez; kode hori sarrerako atearen ondoko botoiez markatu beharko da, edo sakelako telefonoan jarritako app-ean. Bizikleten txandakatzea errazteko, aparkaleku bakoitzean aparkatzeko gehieneko denbora ezarriko da.\nIntelligent Parking SL enpresak instalatuko ditu egiturak; izan ere, hura da esleipenduna sarbide kontrolatua duten txandakako aparkaleku estali eta bideozaintzadun hauek hornitu, instalatu, kudeatu eta horien mantentze-lanak egiteko lizitatu den esparru-akordioan.


Irekia Eusko Jaurlaritza - Gobierno Vasco :: Basurtuko Unibertsitate Ospitalea, bihotz gutxiegitasunen tratamendua hobetzen duen taupada-markagailu bat ezarri duen estatutko lehen zentroa\nBasurtuko Unibertsitate Ospitalea, bihotz…\nTaupada-markagailuak diseinu aurreratuko elektrodo tetrapolarrak ditu, eta elektrodo horiek ahalbidetzen dute teknika konplexu horretako ohiko konplikazioak tratatzea, pazienteari ebakuntza kirurgiko gehigarririk egin beharrik gabe\nGainera, funtsezko diagnosi-datuetarako sarbide goiztiarra eskaintzen du, urrutiko monitorizazio-sistemak barne\nBilbon erreferentzia den Osakidetzako ospitale horretan bihotz-gutxiegitasuna duten pazienteen bizi-kalitatea hobetzen dute\nBasurtuko Unibertsitate Ospitalea izan da birsinkronizazioko taupada-markagailuetarako elektrodo tetrapolarra ezarri duen Estatuko lehen ospitalea. Gailu berria da, teknologia aurreratuduna, eta, horri esker, bihotz-gutxiegitasuna duten pazienteen tratamendua hobetzen du, funtsezko hobekuntza baitakarkie medikuei ebakuntza-geletako ezarpenean. Izan ere, teknika konplexua eta nekeza da, eta konplikazioak izaten dira batzuetan.\nEskuratze horrekin, Bilbon erreferentzia den Osakidetzako ospitaleak tresna berri bat du erabilgarri, bihotz-gutxiegitasunen tratamendurako. Hain zuzen ere, munduan 26 milioi lagun baino gehiagok pairatzen du patologia hori, eta haren prebalentzia-indizeak gora egin du azken hamarkadetan.\nBihotz-gutxiegitasuna dugula esaten dugu gure bihotzeko muskulu ahul bat organismoaren beharrak betetzeko nahiko odol ponpatzeko gai ez denean. Normalean, bihotzak behar bezala uzkurtzeko edo lasaitzeko ezintasuna izateak eragiten du hori.\nOsakidetzaren Basurtuko Unibertsitate Ospitaleko Kardiologia Zerbitzuko Mª Fé Arcocha doktorearen arabera, aipatutako teknologiak “ahalbidetuko du bihotz-gutxiegitasuna duten eta birsinkronizazio-terapia jarraitzen duten pazienteen tratamendua irisgarriago egitea; horri esker, ez da konplikaziorik agertuko, ez da ebakuntza kirurgikorik egin beharko eta aukera izango da paziente konplexuagoei eta lehen eman ezin zitzaien beste paziente batzuei ere eskaintzeko. Horrek pazienteen pronostikoa hobetuko du, baina ez hori bakarrik; bai eta haien bizi-kalitatea ere”.\nZehazki, bihotz-birsinkronizazio terapietarako AllureQuadra gailua da, eta elektrodo tetrapolarren teknologiarekin lan egiteko diseinatu den lehen taupada-markagailua da. Elektrodo tetrapolarrek diseinu aurreratua dute, eta lagungarri zaizkie medikuei teknika konplexu horretako ohiko konplikazioak tratatzeko, pazienteei ebakuntza kirurgiko gehigarririk egin beharrik gabe.\nEra horretako gailuak bihotz-gutxiegitasuna duten pazienteei ezartzen zaizkie, bihotza ponpaketa-erritmo egokiarekin sinkronizatzen laguntzeko. Hainbat elektrodo edo kable ditu gailuak. Elektrodo edo kable horiek bihotzeko gune jakin batzuetan jarri behar dira, eta zail izaten da gune horietara iristea, askotan. Gainera, kirurgia luzea behar izaten da horretarako, eta konplikazioak izaten dira batzuetan.\nMundu-mailan egindako hainbat azterlanetan ikusi denez, gailu horiek funtsean hobetzen dute bihotz-gutxiegitasun aurreratua duten pazienteen bizi-kalitatea, eta haien heriotza-tasa jaisten dute, elektrodo berriak erabiltzen dituen teknologia hobetuari esker. Izan ere, elektrodo berri horien laguntzarekin, medikuek aukera gehiago izaten dute onurarik handiena ekarriko duten guneetan jartzeko, eta konplikazio minimoak izaten dira ezarpenean eta jarraipenean.


Harana (Araba) - Wikipedia, entziklopedia askea.\nArtikulu hau Arabako udalerriari buruzkoa da; beste esanahietarako, ikus «Aran (argipena)».\nHarana (ofizialki Harana / Valle de Arana) Arabako ekialdeko udalerri bat da, Mendialdeko eskualdekoa. Nafarroa Garaiarekiko mugan dago, Gasteiztik 40 bat kilometrora.\nPedro San Vicente Corres (EAJ)\n42° 45′ 24″ N, 2° 19′ 14″ W / 42.7566°N,2.3206°W / 42.7566; -2.3206Koordenatuak: 42° 45′ 24″ N, 2° 19′ 14″ W / 42.7566°N,2.3206°W / 42.7566; -2.3206\n40 km Gasteiza\n97 (%44.5) 124 (%56.9)\n% 77,42 (2011)\n% 9,72 (2011)\n% 8,92 (2013)\n% 13,02 (2010)\n% 1,0 (2011)\n9 Harandar ospetsuak\nUdalerriaren izena haran euskal izen arrunta da, artikulu mugatzailea gehituta. Gaztelaniazko izena (Valle de Arana), beraz, tautotoponimoa da, Arango harana bezalaxe.\nIzenaren deklinabideari dagokionez, Euskaltzaindiak arautu duenez, Harana izenaren bukaerako -a artikulua da, eta deklinatzean honela egin behar da: Harana, Haranarekin... baina Haranean, Haraneko, Haranetik, Haranera... Era berean, izen honek bere azken -a galtzen du ondoan beste determinatzaile bat edo adjektiboa daramanean; adibidez: Haran maitea, Haran osoan, Gure Haran hau...\nHala ere, gaur egun bertako euskaldunek, Udalak berak eta Arabako euskarazko hedabideek sistematikoki Harana izena -a berezkoarekin tratatzen dute. Berdin, Uribarri Harana eta Done Bikendi Harana herri izenei dagokienez.\nHarana udalerria Arabako ekialdean dago kokaturik, Nafarroarekiko mugan. Ipar-ekialdetik hego-mendebaldera hedatzen den haran bat da, Entziako mendilerroa iparraldean eta Lokizko mendilerroa hego-ekialdean dituela muga naturalak.\nIzatez, Harana luzeagoa den eta Ameskoa ibarretatik (Nafarroa Garaia) Oteora (Kanpezu) hedatzen den haran baten atal bat da, baina muga natural bat agertzen da Kontrasta herrian, Entziako mendilerrotik hegoaldera hedatzen den lepo edo muino batean barrera natural bat osatzen baitu Kontrastak. Nolabait Nafarroaren eta Arabaren arteko muga historiko hori markatzen du Kontrastaren izaerak.\nUdalerriko beheko aldearen batez besteko garaiera 700-800 metro ingurukoa da itsas mailaren gainetik, eta mugetan dituen bi mendilerroen garaiera 1000-1200 metrokoa da.\nIparraldean: Entzia-Iturrietako Partzuergoa.\nHegoaldean: Kanpezu eta Lana (Nafarroa).\nEkialdean: Larraona (Nafarroa).\nHilarri erromtarra, Kontrasta.\nAntzinatean erromatar galtzada batek gurutzatzen zuen, Lana ibarra eta Ameskoak Arabako Lautadarekin lotzen zituena. Aztarna erromatarrak agerikoak dira Kontrastan, non garai hartako hilarri sorta bat berrerabili zen Elizmendiko Done Mari baseliza erromanikoa egiteko, eta eliza horretako paretetan irakurtzen ahal dira oraindik izen latinoak.\nHaranak garrantzi handia izan zuen Erdi Aroan, Nafarroaren eta Gaztelaren arteko muga izan zen eta. Muga puntua Kontrasta zen, eta horregatik herri honek hiribildu izaera izan zuen, hiri-gutuna jasorik Gaztelako errefeen aldetik 1256. urtean. Hala ere, Karlos II.a Nafarroakoak 1368an Kontrasta konkistatu zuen, harik eta 1377an Ruy Diaz de Rojasek Henrike II.a Gaztelakoarentzat berreskuratu zuen arte.\nKontrasta zen mende haietan gune inportanteena haranean, eta Alda herriaren lurrak bere parte ziren (eta baita Uribarri Harana, zeina Aldaren parte kontsideratzen zen). Alda 1659. urtean bereizi zen Kontrastatik. Haraneko mendebaldean Done Bikendi Haranaren fundazioa gertatu zen ernando IV.a Gaztelako errege zela, 1295 eta 1312 urteen artean. Kontrastarne menpeko lurrak zirelarik haiek ere, istiluak izan ziren zenbait hamarkadartan,\nBide askoren zeharkatzeko tokia ere izan zen, Ebroko lurrak, Gaztela eta Kantauriko isurialdea lotzeko bideak igarotzen ziren bertatik.\nUdalerria, gaur ezagutzen dugun moduan, berria da. Fusioaj 1942ko uztailaren 19koa da: Kontrasta, Alda (bere Uribarri Harana kontzejuarekin) eta Done Bikendi Harana herriak batu egin ziren udalerri bakarra sortzeko.\n1996ko martxoaren 19an udalerriak Harana / Valle de Arana izendapen ofiziala hartu zuen. Izen aldaketa 1996ko apirilaren 17an Euskal Herriko Agintaritzaren Aldizkarian eta 1996ko irailaren 7an Espainiako Agintaritzaren Aldizkarian argitaratu zuten.\nLau herrik osatzen dute Harana udalerria, ekialdetik mendebaldera:\nAlda (udalerriko herriburua edo Udalaren egoitza)\nNahiz eta herriburua Alda den, gune ez du berezko ezer hori adierazteko, ez bada udaletxearen eraikin administratiboa, 20. mendekoa, bertan dagoela. Beste zerbitzu publiko batzuk beste herrietan daude.\nUdalerri modura gaur egun duen konfigurazioa lortu zuenetik, 1942an, Harana biztanleak galduz joan da etengabe. Galera horren arrazoi nagusia haren kokapen geografikoa izan daiteke, hiri handietatik eta garraio-azpiegitura nagusietatik urruti. Horrez gain, Haraneko herriek ez dute industrializazioaren eraginik izan, eta oraindik ere nekazaritza da jarduera nagusia. Nekazaritzak pairatzen duen krisiak ere eragina izan du biztanleen galera horretan.\n2011ko maiatzaren 22ko hauteskundeetako emaitzen ondorioz, EAJko Pedro San Vicente hautatu zuten alkate berriro.\nEuzko Alderdi Jeltzalea (EAJ) 5 128 (%71,51)\nAlderdi Popularra (PP) 1 25 (%13,97)\nBildu 1 23 (%12,85)\nEuskadiko Alderdi Sozialista (PSE-EE(PSOE)) - 3 (%1,68)\nHauek izan dira Haranako azken alkateak:\nFaustino Vidal 1979 1983 Independenteak\nValeriano Vidan Ruiz de Gordoa 1983 1987 Euzko Alderdi Jeltzalea\nJesus Vidan Ollabarre 1991 1995 Euzko Alderdi Jeltzalea\nJesus Vidan Ollabarre 1995 1997 a Euzko Alderdi Jeltzalea\nRafael Gomez de Segura Arroniz 2003 2007 Euzko Alderdi Jeltzalea\nPedro San Vicente Corres 2011 2015 Euzko Alderdi Jeltzalea\nPedro San Vicente Corres 2015 2019 Euzko Alderdi Jeltzalea\nRosa Maria Ibarrondo Manzanos 2019 Jardunean Euzko Alderdi Jeltzalea\nHaraneko garraio modu nagusia auto pribatua da. Bailara A-2128 errepide probintzialak zeharkatzen du alderik alde. Errepide horretara iristeko modu nagusia, Gasteiztik edo Iruñetik, Opakuako mendatea da, eta hegoaldetik, Kanpezutik datorren errepidea.\nHorrez gain, A-3116 errepidea erabil daiteke Nafarroarako joan-etorriak egiteko Ameskoatik.\nSanta Teodosia baseliza. Handik gertu, haren neurri handiengatik Eusko Jaurlaritzak katalogatutako lizar bat (Fraxinus excelsior) dago.\nElizmendiko Andre Mariaren Baseliza, Kontrastan, zeinak bere hormetan erromatar hilarriak sartuta dituen.\nAndra Mari Tenplu erromanikoa, XII. mendekoa, Uribarri Haranan.\nDomingo Fernandez Medrano (Alda, 1901-?), arkeologoa.\nEstefania Beltran de Heredia (Uribarri Harana, 1960-), EAJko politikaria eta Eusko Jaurlaritzako Segurtasuneko sailburua.\nDone Bikendi Harana.\nAlda herria eta bere hegoaldera, Perriain mendia.\nUribarri Haranako eliza eta plaza.\nSanta Teodosia baseliza eta lizar katalogatua (irudiaren erdian) lainopean..\nAndra Mari tenplu erromanikoa.\nElizmendiko Andre Mariaren baseliza, Kontrasta.\nHilarri erromatarrak Elizmendiko baselizaren hormetan.\n↑ Haranako Udala. «Haranako Udala» Haraneko Udalaren webgunea Noiz kontsultatua: 2020-03-01.\n↑ «Lautadak Mendialdeari begira - Araba» Alea.eus Noiz kontsultatua: 2020-03-01.\n↑ 2011ko udal hauteskundeen emaitzak[Betiko hautsitako esteka], Eusko Jaurlaritzaren Euskadi.net webgunean. 2011-09-12an kontsultatua\n↑ a b c «Base de datos de Alcaldes y Concejales:: Ministerio de Política Territorial y Función Pública ::» www.mptfp.gob.es Noiz kontsultatua: 2020-03-21.\n↑ a b c d (Gaztelaniaz) «HARANA/VALLE DE ARANA - Auñamendi Eusko Entziklopedia» aunamendi.eusko-ikaskuntza.eus Noiz kontsultatua: 2020-04-13.\n↑ «Udalerriak - web.araba.eus» web.araba.eus Noiz kontsultatua: 2020-03-31.\n↑ «Alcaldías en Álava: Labastida, Zigoitia y Laguardia para el PNV, Samaniego para EH Bildu» Gasteiz hoy Noiz kontsultatua: 23/06/2019.\n↑ «Fernández Medrano, Domingo - Auñamendi Eusko Entziklopedia» aunamendi.eusko-ikaskuntza.eus Noiz kontsultatua: 2020-04-12.\n↑ «Beltrán de Heredia Arróniz, Estefanía - Auñamendi Eusko Entziklopedia» aunamendi.eusko-ikaskuntza.eus Noiz kontsultatua: 2020-04-12.\nHaraneko Udalaren webgunea\n(Gaztelaniaz) Harana Auñamendi entziklopedian\nLiburuak: Euskal Herriko bidaia-gida/Herriz herri/Harana\nAzken aldaketa 21 otsaila 2021(e)an, 03:27(e)tan\nOrriaren azken aldaketa: 21 otsaila 2021, 03:27.


XXI. mendearen hasieran, lehen hamarkadan, sezesio prozesu bik markatu dute Europan: Montenegrok eta Kosovok. Lehena Jugoslaviako errepublika federala izan zen eta, montenegrotarrek eta serbiarrek etnikoki nortasun ia berbera izan arren eta independentziaren aldeko eta aurkakoak ia berdinduta egon arren, Serbiak berehala onartu zuen erreferendumean ehuneko 55ek bereiztearen alde bozkatu zutela. Handik aste gutxira gauzatu zen; eta Nazio Batuetan aulkia lortu zuen Montenegrok. Kosovok ere Montenegroren antzeko estatusa izan zuen Jugoslaviako azken urteetan, presidentetzaa kolegiatuan parte hartzen zuen errepublika federalen pare, baina teknikoki Serbia barruko probintzia zen. Hala eta guztiz, etnikoki homogeneotasun handienetakoa zeukan lurraldea zen, Kroazia edo Bosnia-Herzegovinarekin alderatuta, albaniarrak ziren bost biztanletik lau —orain bertan, ehuneko 90etik gora— eta Serbiatik bereizteko borondatea zalantzarik gabea zen. Oso bestelako jarrera izan du Belgradek, ordea, eta ez du onartzen Kosovoren independentzia. Aldarrikapen hartatik bost urte betetzear direla, Bruselan bildu dira asteon lehenengoz bi herrialdeetako presidenteak.\nMendebaldeko Europan aurreratuen diruditen sezesioek geroz eta antz handiagoa daukate Serbiaren bi jarrerekin. Montenegrorekiko izan zuenarekin alderatu dezakegu Londresek Eskoziarekin daukana. Are antz handiagoa dauka Kosovorekikoak, Espainia berariaz jarri baita Belgraden aldamenean auzi horretan; jarrera hori daukan Europa mendebaldeko herrialde bakarra da.\nKataluniak bide orria argi eta biluzik agertu du; ez da Espainia askorik ezagutu behar tren-talka iragartzeko. Atzera edo bazterrera egin dezakete katalanek, baina aurrean harresi itzela daukate —geroz eta pitzatuago, hori bai—. Lluis Llachen Estaca-ren sinboloa sarri erabili da, nahiz eta katalan lagunen batek hau aitortu didan: «Uste genuen zeuek botako zenutela, edo zirrikituren bat egin gutxienez, eta zuekin batera irtengo ginela Espainiatik, edo justu zuen ondoren, zirrikitua itxi baino lehen». Gaur, Espainia pitzatzen nabari da; irteteko arrakalarik ez, ordea. Eta Euskal Herrian zelan eta nora irteteko plan askorik ere ez da nabari, ezta katalanek harresi osoa birrinduko balute ere.\nElizabeth Erreginaren lurraldeetan oso desberdin daude gauzak. Eskoziak independentziarako trantsizioa aurkeztu berri du egunotan; iraganeko esperientziak ikusita, urte eta erdi inguruko prozesua iragarri dute, 2014ko udagoienean erreferendumak irabaziz gero. Hala, 2016ko udaberrian aldarrikatuko luke Edinburgok Eskoziako estatua, aurretik Londresekin dibortzioa ondo adostu eta negoziatuta. Aurkariek idia gurdien aurretik jartzea leporatu diote Alex Salmond lehen ministroari, oraindik ez baitu erreferendumaren data argitu.\nBistan da, Londresen jarrerak ez dio askorik eragini Madrili... baina bai Ottawari. Kanadako Parlamentuan Quebeci buruzko proposamena aurkeztu du NPD-NDP Alderdi Demokratiko Berriak, oposizioko lehen alderdiak. 2000ko Clarity Act-ek dioena emendatu nahi du, bi baldintza nagusi ezartzen baititu erreferendumerako: galdera argia egitea, eta zehazten ez duen —baina erdia gehi bat baino gehiago den— gehiengo argia. «Baiezko botoak ezezkoak baino gehiago izatea» aski izatea proposatu du NPD-NDPk, independentziaren aurka egonda ere. Eskoziako prozesuaren eragina.\nBien bitartean, Espainiak uste baino lehenago jarri du Kataluniaren aurkako makineria. Burujabetza-adierazpenak inongo baliorik ez zuela iragarri zuen hasieran, baina ez, helegitea horri ere jarriko diola esan zuen ostiralean Soraya Saenz de Santamaria bozeramaileak. Kanadan argi adierazi dute egunotan: probintzia bateko gobernuak sezesiorako mandatua jasotzen, herritarrek galdera argiari erantzunda, gainontzeko lurraldeen eta Estatuaren ardura da probintzia horrekin esertzea eta negoziatzea. «Argi hitz eginda: arazo politikoa eta konponbide politikoa behar du», esan du Charles Taylor federalistak.\nEspainiak berriz, bere trenari bizkorrago joateko esan dio, talka lehenbailehen izan dadin.\nPosted by Urtzi Urrutikoetxea at 01:30\nLabels: erabakitze eskubidea, Erresuma Batua, Eskozia, kanada, katalunia, Kosovo, montenegro, NBE, Quebec, salmond, serbia, sezesioa


Dedicato a tutti quelli che stanno scappando - - Guaixe.eus\nJuankar Mugartza 2017-09-08 11:49\nOngi ba, adiskideok, oporrak bukatu dira eta bizirik gaudela dirudi. Orain kanta genezake denok batera harako hura: “uda joan zen eta negua heldu da…”, hilaren 22ra arte ofizialki uda bukatzen ez den arren. Baina, benetan… ez ote gara pozik bizi oporretan, gure inguru hurbilaren berri izan gabe, inguratzen gaituzten miserietatik urrun, oso urrun…?\nItzuli ondoren mundua hor dago oraindik… Dinosaurioaren antzera, Augusto Monterrosoren mikroipuinaren antzera… Hor dago. Mundua ez da akabatu, Ipar Koreak bere misila bota duen arren, Espainia desegiten den arren, katalan maltzurren desafioaren menpe. A ze beldurra oporretatik bueltatzen garenean! Eta zeinen ongi bizi ginen ezer ere gertatzen ez zenean zuhaitz baten itzalpean, edota itsasaldean olatuak zenbatzen.\nUda honetan, eguzkia besterik ez zegoen leku batean egon naiz. Ura edateko 50 zentimo ordaindu behar genuen. Hori bai zela arazoa. Arazo bakarra, beste alde batetik. Bizi nahi bazenuen, egarri bazinen, 50 zentimo ordaindu behar zenuen 33 zentilitro ur lortzeko. Ur freskoa. Gozoa. Ezin zenuen tranparik egin. Ezin zenuen ur botila bat hartu eta zeure kabuz iturritik bete. Ez. Iturriko ura epela zen, eta gazia, itsasoko ur gatzgabetua… gainera, berehalaxe berotzen zen eta salda baino beroagoa jartzen zen dena ahotik botatzeko modukoa listua bota duenaren modura. 50 zentimo uraren truke. Behin uraren makina hondatu zen eta konpondu zutenean baso bat ur eman ziguten dohainik… A ze nolako poza! Nola eskertu genuen! Ura eman ziguten ezeren truke! Ur freskoa!\nNork maite du gerra? Nork hil nahi du egarriz?\nBada pelikula bat iheslariei eskainita dagoena. Iheslari mota guztiei. Gerratik ihes egiten duten guztiei. Jazarriak diren guztiei. Berunezko eguzkiaren azpian egon eta ur freskoa edan nahi duten guztiei. Film horren izenburua “Mediterraneo”. Gabriele Salvatores zuzendariak 1991n egindako pelikula italiarra. Gomendatzen dizuet bereziki egarri bazarete, bereziki oporrak zer diren ez dakitenekin bat egin nahi baduzue, denbora geldiaraziz. Ume txikien gorpuak itsasertzetan aurkitu gabe. Bigarren Mundu Gerran kokatzen den arren, gerrara doazen soldaduek itsasoa aurkitzen dute, maitasuna, eguzkia, Kastellorizo uharte greziarraren gerizpe goxoa… denbora gelditu da eta gerratik ihes egin daiteke.\nHatortxu Rocken soberan gelditu ziren elikagaiekin hiru kamioi bete ziren eta Greziako Chios uhartera eraman zituzten iheslariei laguntza emateko. Chios kaiola erraldoia, kartzela, bilakatu da bertan dauden iheslari gizagaixo egartsu guztientzat. Save the Children elkarteak salatu duenez, Mazedoniak bere mugak itxi zituenean 62.000 lagun osotara gelditu ziren Grezian harrapatuta, horietatik 20.300 haurrak, 2.200 gurasorik gabe. Ur freskoa nahi dute. 50 zentimo.


ikaskidetza; hezkuntza kooperatiboa; oinarrizko konpetentziak; ikasten ikasi; elkarrekin ikasi | IKASKIDE TALDEAK\nArchivo de la etiqueta: ikaskidetza; hezkuntza kooperatiboa; oinarrizko konpetentziak; ikasten ikasi; elkarrekin ikasi\nIKASKIDETZA eta KONPETENTZIAK (3.formazio saioa: dinamizaileekin 1.mintegia)\nGure formazio saioak eremu edo maila guztietara heltzea nahi dugula aldarrikatu dugu orain artean sarearen metaforarekin. Gure helburua Ikastetxeetako irakasleak euren kabuz, autonomiaz Ikaskidetza proiektua aurrera eramatea da. Horretarako euren(irakasleen) arteko kooperazioa sustatzea ezinbestekoa da; baina formazio saioetara datozen irakasletara ez ezik, ikastetxe bakoitzeko beste irakasleetara edo irakasle taldeetara ere iritsi nahi dugu. Hala ba, ikastetxeetako irakasle gehitsuenak inplikatzea lortzea nahi genuke batetik, eta bestetik, lortutako parte hartze hori aktiboa, kooperatiboa eta autonomoa izatea, halaxe sortuko direlako ikasleekin abian jarriko diren Ikaskidetza proiektu aberatsenak . Hala ba, helburu horiek beteko dituzten formazio ereduak jarri ditugu abian. Ikastetxeetan barne funtzionamendua eragitea lortuko duten formazio ereduak. Horretarako, ikastetxe guztietako irakasleekin izango ditugun oinarrizko formazio saioez gain ikastetxe bakoitzeko DINAMIZATZAILEEKIN antolatu ditugu mintegiak. Hauek euren ikastetxeetan Ikaskide proiektuak dinamizatuko dituzte, horrela pixkanaka ikastetxeak proiektu kooperatibo hauek autonomoki abian jartzeko gaitu arte.\nDinamizatzaileekin izandako lehengo saio honetan euren funtzioa zein izango den ondo argitu ostean, Ikaskide proiektuaren ezinbestekoa den gaiari heldu diogu: KONPETENTZIAK. Konpetentziak Ikaskide proiektuaren ardatz garrantzitsutzat ditugunez Dinamizatzaileen lana izango da ostean, euren ikastetxeetan konpetentzien funtsa ulertarazi, eztabaidatu,hausnartu eta planifikatzea eragitea euren proiektuetan.\nKonpetentzien gaiarekiko ikasi dugu mintegi honetan sei direla konpetentzia orokorrak(dekretuko III. eranskinean jasoak):\nHEZKUNTZA GAITASUN OROKORRAK:\n1.- Arduraz eta autonomiaz bizitzen ikastea, eta, zehazki, nork bere burua ezagutzen ikastea, norberaren buru-osasuna eta osasun fisikoa zaintzen ikastea eta ohitura osasuntsuak hartzea. Izadiaz eta natura-baliabideez arduraz gozatzen ikastea, gizadi osoaren eta egungo nahiz geroko belaunaldien ondarea diren aldetik.\n2.- Ikasten eta pentsatzen ikastea, eta informazioa interpretatzea, sortzea eta ebaluatzea. Erabakiak hartzen eta arazoak konpontzen ikastea, ikasteko eta lan egiteko ohiturak eta ikasteko estrategiak eskuratzea, eta jakintza zientifikoko eta matematikoko metodoak aplikatzen ikastea, jakintza teorikoaren eta praktikoaren alorrek planteatzen dituzten arazoak identifikatzeko eta konpontzeko.\n3.- Hizkuntza ofizialetan, eta, gutxienez, atzerriko hizkuntza batean hitz egiten ikastea, eta, berariaz, komunikabideak eta informazioko eta komunikazioko teknologiak irizpide kritikoz erabiltzen eta interpretatzen ikastea. Irizpide hori bera jarraitu behar dute ikasleek hizkuntza artistikoarekin, musika-adierazpenarekin eta gorputzaren, plastikaren eta ikusizko alorraren adierazpenekin.\n4.- Elkarrekin bizitzen ikastea, eta, berariaz, harreman positiboak izaten eta, gatazka-egoeretan, elkarrizketara eta negoziaziora jotzen ikastea. Halaber, gogoz eta demokratikoki parte hartzen ikastea, lankidetzan jarduten eta taldean lan egiten ikastea, eta aniztasuna errespetatzen ikastea.\n5.- Pertsona gisa garatzen ikastea, norbera izanda, eta emozio negatiboak kontrolatzea eta nork bere burua modu positiboan eta errealistan balioestea. Pertsona autonomoa izatea, norberak hartutako erabakien ardura hartzea, eta printzipio etikoei jarraitzea.\n6.- Egiten eta ekiten ikastea, erabakiak eta ardurak hartzeko ekimena izatea, esfortzua eta zailtasunak gainditzeko ahalegina balioestea, eta ekintzailea izatea, bizitzaren alor guztietan.\nHoriek izango dira IKASKIDE proiektuak zedarrituko dituzten konpetentziak. Alegia, gure Ikaskide proiektuak konpetentzia horien lanketarako gune izan behar dira(ez derrigorrez guztiak batera, noski) gaitasun horitan hezi nahi ditugulako gure ikasleak etorkizuneko hiritar eredugarri izatea nahi badugu(horiexek dira hezkuntzako oinarrizko konpetentziak). Eta aldi berean gure proiektuei forma emateko pista ere izango dira konpetentzia hauek. Azken batean gure Ikaskide proiektuak aurrera eramateko diseinatuko ditugun sekuentzietan hauexek har ditzakegulako ardatz muina diseinatzerako orduan.\nKonturatzen bazarete, konpetentzia orokor hauetan IKASKIDETZAren ardatz diren bi konpetentzia ere ageri zaizkigu: Ikasten ikastea(zerrendatutako 2.konptentzia) eta Elkarrekin ikastea(zerrendatutako 4.konpetentzia). Horiek biak ba beste konpetentzia guztiak barnebilduko dituzten konpetentziatzat hartzen ditugu Ikaskidetza proiektuan. Ikusten duzuenez ez dago ba Ikaskidetza proiektua konpetentzia gabe ulertzerik eta ezta alderantziz ere!\nPublicado en Uncategorized\t| Etiquetado ikaskidetza; hezkuntza kooperatiboa; oinarrizko konpetentziak; ikasten ikasi; elkarrekin ikasi\t| Deja un comentario


Euskal kostaldea, 4X4 ibilgailuetan - Viajes por Euskadi\nHasiera> Euskal kostaldea, 4X4 ibilgailuetan\nEuskal kostaldea, 4X4 ibilgailuetan\nGozatu euskal kostaldeko paisaia ikusgarriez erabat hornitutako 4x4 ibilgailuetan eta egin topa cavarekin ilunabarra ikusiz.\nIbilbide bat prestatu dugu zuretzat, erabat prestatutako eta hornitutako 4x4 ibilgailuetan. Ibilbidea adin guztietarako aproposa da eta ondo pentsatuta dago, oso dibertigarria da eta atseden hartzeko geldialdiak ditu, zure erretinetan geratuko diren paisaiez gozatu ahal izateko: Gaztelugatxeko San Juan, Izaro uhartea, Ogoño lurmuturra edo Urdaibai (biosferaren erreserba), baita kostaldeko herriak ere, esaterako, Bermeo, Bakio, Armintza eta Plentzia.\nTxangoak bi orduko iraupena izango du, gutxi gorabehera. Bakio eta Urdaibaiko ibaiadarra lotzen dituen eremuko txoko ederrenak bisitatuko ditugu, eta Gaztelugatxeko biotopotik eta uhartetxoaren gaineko ermita ospetsutik igaroko gara. Begirale arduradunak interes turistikoko azalpenak emango ditu ibilbidean zehar. Esperientziaren goreneko unean, eguzkia Kantauri itsasoan ezkutatzean, brindisa egingo dugu cavarekin.\nPrezioaren Barne: Presentación de la ruta 4x4\nExplicaciones de interés turístico durante la ruta\nBrindis con cava viendo la puesta del sol\nPrezioz Kanpo: Desplazamiento hasta el lugar de la experiencia\nPartaide minimo eta maximoak: 2 laguneko taldea, gutxienez; 6 lagunekoa, gehienez.\nIraupena: Bi ordu eta erdi - hiru ordu\nNoiz egin daiteke?: Astehelenatik Ingandera Urte Osoan arratsaldean


Naiaren urtebetetzea ospatuko dute 'Go!azen'en! | El Diario Vasco\nTelevisiónNaiaren urtebetetzea ospatuko dute 'Go!azen'en!\nNaiaren urtebetetzea ospatuko dute 'Go!azen'en!\nIholdi Beristain da Naiarena egiten duen aktorea.\nHorrez gainera, Zuzenek Desi kontratatuko du begirale gisa, Basakabi modernizatzen lagundu diezaion\nViernes, 10 noviembre 2017, 09:56\nNaia Badiolaren urtebetetze festa ospatuko dute 'Go!azen' telesailaren bigarren atalean, ostiral honetan. 21:00etan hasita, Zuzenek Desi kontratatuko duela ere ikusiko dugu ETB1en eta eitb.eus-en emango den saioan.\nHori dela eta, lagunek isilpean festa sorpresa bat antolatuko diote eta, Nikoleren laguntzarekin, udalekuko ikasle guztiak bertan izatea lortuko dute. Baina Nikole haserre dago Naiarekin, Erikaren aurrean salatu zuela uste duelako. Intentzio onak eramango ote ditu festara?\nBestetik, udalekua gainbeheran doala eta, kongregaziotik zerbait egiteko eskatu diote Zuzeni eta honek Desi kontratatzea erabaki du; udalekuko filosofia ezagutzen duelako eta, youtuber ezaguna denez, modernitatea ekarriko duelako. Beraz, Basakabi moderno bihurtzeko ekintzak egiteko eskatuko dio. Baina dena ez da zoragarria izango Desirentzat, proposatzen dituenak martxan jartzeko zailtasun bat baino gehiago izango baititu.\nAzkenik, Gari eta Eli ere hor dabiltza, bai eta ez, ez eta bai. Elkarrekin gelditzen dira baina Garik beti ditu arazoak zita horietara joateko; eta Elik ez du pazientzia askorik, ez du jasaten gezurra esaterik.\nCarlota vuelve a Gran Hermano tras el presunto abuso: «Estoy de acuerdo con la expulsión» El presunto caso de abuso sexual aumenta la audiencia de 'GH'


Aurrez aurreko edo urrutiko masterra? | Consumer\nAurrez aurreko edo urrutiko masterra?\nIrakaskuntza modalitatea aukeratzeko, ikaslearen inguruabar pertsonalak eta ikasteko estiloa eta erritmoa baloratu behar dira.\nEgilea: Marta Vázquez-Reina 2011-ko azaroak 2\nGraduondoko irakaskuntza presentziala eta urrutiko modalitatea bereizten dituen lerroa gero eta finagoa da. Ikasleen arteko eta ikasleen eta irakasleen arteko komunikazioa eta elkarrekintza erraza errazten eta sustatzen duten elkarlaneko tresna berriak orokortuta, oztopo handia sortu da, ikasle asko on line prestakuntzaren alde egitea eragozten zuena. Zer irizpide jarraitu behar dira orduan metodologia bat edo bestea aukeratzeko? Master bat ikasi nahi denean, ikaslearen beharrak eta prestasuna baloratu behar dira, bai eta ikasteko aukera horietako bakoitzean aplikatu behar diren erritmo eta estiloak arrakastaz jarraitzeko gaitasuna ere.\nMaster modalitate bat profil bakoitzerako\nZer erabakitzen du gradu ondoko prestakuntza presentzialaren eta on line ikaskuntzaren arteko hautaketak? Oro har, aukera bat hautatzeko arrazoi nagusia ikaslearen prestasuna eta kokapen geografikoa da. Ikasleak beste lan edo norberaren betebehar batzuk bete behar baditu, betebehar akademikoez gain, edo masterra ematen den herrira joatea ezinezkoa bazaio, nahiago du urrutiko modalitatea. Horrek malgutasun handiagoa ematen du ikasketak egiteko, eta ez du behartzen joan-etorriak egitera.\nHala ere, hezkuntzako adituek diote hori ez dela izan behar prestakuntza baten edo bestearen aldeko balantza egiteko arrazoi bakarra, eta irakaskuntza-mota horietako bakoitzak eskatzen duen estiloari eta ikasketa- eta lan-erritmoari ere erreparatu behar zaiola. Halaber, egiaztatu behar da ikasleak behar bezala sendatzeko behar diren gaitasunak dituela.\nOn line master baten abantailak\nMalgutasuna: klaseetara joateko ordutegi eta espazio fisikoen mende ez egotea da ikasleek on line gehien baloratzen duten alderdia. Edozein ordutan eta edozein tokitan irakaskuntzari erantzuteko aukerak erraztu egiten du ikasketak laneko bizitzarekin eta langileekin bateratzea.\nElkarlaneko lana: elkarlanaren formula, ikasleek foroen, txataren eta web 2.0ren beste tresna batzuen bidez parte hartzeko eta elkarreraginean aritzeko dosi handiarekin, bat dator gaur egun lan-sektore askotan nagusi den lan-metodologiarekin, eta, beraz, enplegatzaileek oso positiboki baloratzen dute arlo horretako gaitasunak eskuratzea.\nIrakaskuntzaren kalitatea: joan-etorriak ez eskatzeak eta malgutasunak, kasu askotan, masterreko irakasleen kidegoan profesional eta adituek parte hartzea errazten dute, beren inguruabar profesionalengatik irakaskuntza presentzialari erantzun ezin diotenak.\nDiziplina eta antolaketa: on line metodologiak diziplina, erantzukizun eta antolamendu maila handia eskatzen dio ikasleari, lan merkatuan balio handia duten ezaugarriak.\nLanarekiko elkarreragina: on line ikasleak bere ikasketak lan jarduera batekin bateratzen baditu, aukera du bere lan profesionalean bereganatzen dituen ezagutzak berehala aplikatzeko.\nIkaslearen indibidualizazioa: ikasleak elkarlaneko tresnen bidez parte hartzen badu, irakasleak uneoro kontrolatu ahal izango du ikaslearen parte-hartze maila eta bere behar partikularrak hauteman ahal izango ditu. Ikasle asko erosoago sentitzen dira “pantailaren atzean” parte hartzearekin, aurrez aurre baino.\nGastuak murriztea: urrutiko irakaskuntzak ez du ohiko gasturik sortzen presentziazko prestakuntzan, hala nola garraioa, otorduak eta, are, ostatua, ikaslea bizi den herritik kanpo ikastetxera joaten denean.\nOn line master baten desabantailak\nIkaslearen bakardadea: ikaslea “bakarrik” dago, ez du kontrolatzen duen inor, eta, beraz, autodiziplina handia eskatzen zaio zereginen antolaketan eta ikasketa-ordutegien plangintzan. Hori dela eta, ezaugarri horiei erantzuten ez dieten eta azterketan laguntza eta kontrola behar duten profilei ez zaie gomendatzen modalitate hau.\nEzagutza teknologikoak: on line irakaskuntzak eskatzen du ikasleak ikasi ahal izateko gutxieneko trebetasun teknologikoak menderatzea. Gaitasun horiek ez baditu, ikaskuntza prozesua nabarmen motelduko da.\nElkarreragin falta: ikasle askok negatiboki baloratzen dute irakasleekin edo gainerako ikasleekin harreman pertsonalik ez izatea, harreman zuzenekin teknologikoekin baino erosoago sentitzen baitira.\nBaliabideen kalitatea: on line prestakuntza ematen duten erakunde guztiek ez dituzte beharrezko tresna teknologikoak ikaskuntza eta irakaskuntza prozesua eraginkorra izan dadin. Ikasleak aldez aurretik egiaztatu behar du ikastetxeko bitartekoen kalitatea.\nErrendimendu handia: askotan, on line prestakuntzak ikasleari presentzialak baino errendimendu handiagoa eskatzen dio. Klaseetara ez joateak ikasleen aurrerapena kontrolatzera behartzen du, aldian behin lanak entregatuz, eta, beraz, ikasketetarako dedikazio erregularra eskatzen du.\nMasterren eskaintza Espainian\nMasterreko graduondoko ikasketen eskaintza nabarmen handitu da azken urteotan, ikasleek gero eta gehiago eskatzen baitituzte ikasketa horiek. Hezkuntza Ministerioaren azken estatistikek erakusten dituzten zifrak sendoak dira: 2.429 master ofizial eta 100.900 ikasle baino gehiago.\nIkasle horien %11k baino gehiagok Espainian ezarrita dauden bost unibertsitate ez-presentzialetako batean egiten dituzte master-ikasketak, eta 110 titulu baino gehiago eskaintzen dituzte linean. Baina ez dira urrutiko modalitatean ematen diren master bakarrak. Horiei gehitu behar zaizkie gure herrialdeko unibertsitate presentzial gehienek beren eskaintza akademikoan eskaintzen dituzten on line masterrak.\ne-learninga máster-eu on line-eu posgrado-eu unibertsitate


2014. urtean emakumeen eta gizonen berdintasunari buruzko ikerlanak egiteko bekak - Eusko Jaurlaritza\n[BEC 2014] 2014. urtean emakumeen eta gizonen berdintasunari buruzko ikerlanak egiteko bekak\nEskabideak aurkezteko epea 2014ko otsailaren 10ean amaituko da.\n1.- Deialdi honetako beka-mota guztiak (3) lehiaketa-prozeduraz ebatziko dira. Ondorio horietarako, lehiaketa izango da bekak emateko prozedura, non aurkezten diren eskaerak alderatzen diren, eskaera horien arteko lehentasuna finkatzeko eta beka bakoitza balorazio-irizpideen arabera balioespenik onena lortu duten eskaerei soilik emateko.\n2.- Aurreko artikuluan adierazitako helburuak betetzen laguntzeko diru-hornidura Erakundearen aurrekontuetan horretarako ezarritako aurrekontu-kredituetatik hartuko da. Hirurogeita bederatzi mila bederatziehun eta laurogeita hemeretzi (69.999,00) eurokoa izango da; horietatik 46.666 euro 2014ko ordainketa-kredituei dagozkie, eta gainerakoa, 23.333 euro, 2015eko konpromiso-kredituei.\n1.- Bekak jaso ditzaketen pertsonek edo taldeek betekizun hauek bete beharko dituzte:\n2.- Eskaera egiten duten banakoak edo taldeak izaera bereko beka, diru-laguntza edo laguntzen esparruan itzulketa- edo zehapen-prozesuren batean sartuta badaude eta laguntzak esleitzen bazaizkie, itzulketa- edo zehapen-prozesua amaitu egin beharko da laguntzak eman eta ordaindu ahal izateko.\n3.- Baldin eta hainbat eskatzailek ikerlan bakarra aurkezten badute, horien titular-kide direnek euren arteko bat izendatu beharko dute Administrazioaren aurrean koordinatzaile eta ordezkari izan dadin.\nBekaren iraupena eta ordainketa\n1.- Bekak hamar hilabete iraungo du, deialdiaren ebazpena jakinarazten den unetik aurrera.\n2.- Beka bakoitza 23.333 eurokoa izango da, eta hiru zatitan ordainduko da: lehenengoa, ebatzi bezain laster; bigarrena, egindako ikerlanaren hiruhileroko lehen informazioa ontzat ematean; eta hirugarrena, bekaren helburu den azterlana jaso eta baloratutakoan.\n3.- Beka hartu duen banakoak edo taldeak bekari uko egiten badio, galdu egingo ditu oinarri hauetan adierazitako eskubide guztiak.\nDiru-laguntza eskatzeko erantzukizunpeko adierazpenak\nEz naiz xede eta helburu bererako laguntzarik jasotzen ari (eta aurretik ere ez dut jaso) Administrazio Publikoen edo erakunde pribatuen eskutik.\nEz daukat diru-laguntza edo laguntza publikoak lortzea eragozten didan zigor penal edo administratiborik.\nEz dut diru-laguntza edo laguntza publikoak jasotzea eragozten didan lege-debekurik, beren-beregi sexu-diskriminaziogatiko (Emakumeen eta Gizonen Berdintasunerako otsailaren 18ko 4/2005 Legeak seigarren azken xedapenean dioenaren arabera) lege-debekurik.\nBetetzen ditut laguntza hauek jasotzeko indarreko legediak ezarritako baldintzak.\nEBAZPENA, 2013ko abenduaren 3koa, Emakunde-Emakumearen Euskal Erakundeko zuzendariarena, 2014. urtean emakumeen eta gizonen berdintasunari buruzko ikerlanak egiteko hiru beketarako deialdia onartzen duena. Araudia


Mercedes Kareaga bekan parte hartzeko epea hilaren 30ean amaituko da - etakitto.eus\nMercedes Kareaga bekan parte hartzeko epea hilaren 30ean amaituko da\nETA KITTO 2022, Mai 24\nMaiatzaren 30ean amaituko da Mercedes Kareaga Bekaren lanak aurkezteko epea. Beka honen bitartez herriarentzat interes berezia duten historia arloko ikerketa-proiektuak sustatu eta zabaldu nahi dira, eta aurtengo edizioan Mercedes Kareaga beraren biografia izango da ikergaia.\nLanek 15 orrialde izan behar dituzte gehienez eta lana nola burutuko den azaldu behar da bertan. “Aldi berean, lanaren ikerketa-esparrua xehatu; aurrekariak eta gaiaren gaur egungo egoera azaldu; ikertzailearen edo ikerketa-taldearen aurreko esperientzia adierazi; helburuak zehaztu; materialak, baliabideak eta lan-metodologia konkretatu; lana garatzeko kronograma islatu; aurreikusitako emaitzak eta horien interesa balioetsi, eta bestelako finantzabiderik dagoen esan, horrelakorik balego”, diote antolatzaileek.\nIkerlariek 20 hilabeteko epea izango dute lana amaitzeko eta denbora tarte horretan, au txosten aurkeztu beharko dituzte, EHUk eta Eibarko Udalak osatutako batzorde mistoak lanaren jarraipena egin dezan eta ikerlariari edo ikerketa-taldeari egiteko nagusiaren ildoari buruzko gomendioak eman diezazkion, eta, hala, lanaren emaitza egokia izan dadin.\nHemen aurkitu ditzakezue bekaren oinarriak eta eskaerak egiteko esteka: https://www.eibar.eus/eu/tramiteak/bekak-dirulaguntzak-laguntzak/i-mercedes-kareaga-beka-2022\n#Mercedes KareagabekaMercedes Kareaga beka\n« Energia Argitu egitasmoaren baitan bi tailer eskainiko dira ekainaren hasieran Kaxa zirkoa Coliseora helduko da eguenean eta barixakuan »


Gabonetako mahai minimalista baterako dekorazio ideiak | Bezzia\nGabonetako mahai minimalista baterako dekorazio ideiak\nMaria vazquez | 03/12/2021 18:00 | Eguneratu da 30/11/2021 20:33 | apainketa\nGure Gabonetako mahaiak apur bat minimalista izan ohi dute, baina tradizio guztiak bezala hau ere aldatzen ari da etxe askotan. Asko gara bakarraren alde apustu egiten dugunak dekorazio minimalista, baina baita menu sinplifikatu baterako ere. Eta ziur aski Gabonetako mahai minimalista bat apaintzeko gure ideiak ikusten dituzunean gehiago izango zarela.\nMahai minimalista batek ez du zertan soila, aspergarria edo ez oso jaitsua izan elkarrizketa batzuetan baieztatzen den bezala. Egia da hori arnasa hartzen duten mahaiak dira eta bertan dekorazio-elementuak sinplifikatzen dira, baina egokiak aukeratzen badira, ez da dudarik izango zer ospatzen den.\nAzaleko irudiek mahai minimalista batekin esan nahi dugunaren ikuspegi orokor bat izateko inspiratzen gaituzte. Kolore neutroak aukeratzen diren mahaiak dira, agian ez den arren, eta zeinetan ageri diren elementuak gutxi baina aukeratuak dira.\n3 Xehetasunak ezpainzapiarekin\nEzaugarri hauetako mahai bateko mahai-zapiek protagonismo handia dute, nahiz eta arreta gehiegirik erakartzen ez duen. Apustuz lortzen diren osagaiak diseinuak ehun naturaletan mahaira dotorezia eta soiltasuna ekartzen dutenak.\nLihozko mahai-zapi zuria edo gris argia beti da arrakastatsua mahai mota hau apaintzeko. Mugatzen ez gaituzten koloreak dira eta etxean dugun mahai-ontzi zuri horrekin beti ondo moldatzen direnak. Bere aldetik, marroia edo beltza bezalako koloreak Indar handiagoa duen mahai bat bilatzen dutenentzat aproposak dira.\nInteresgarria da mahai-zapien eta baxeraren artean egotea kontraste batzuk. Horrela, liho zuria duen mahai batean, aproposa izango litzateke mahai-tresn bat tonu gris argietan jartzea eta alderantziz. Eta era berean, mahai-zapi marroia duen mahai batean, plater beltzek beti itxura ona izango dute.\nKontraste txiki hauek gaur egun joera bat diren arren, ez utzi a sortzeko ideiari mahai monokromatikoa mahaiko arropa eta kolore bereko baxera uztartuz. Apustu hau bereziki interesgarria da zuriari eta batez ere beltzari buruz hitz egiten dugunean. Beltzari dagokionez, beltzaren aldeko apustua dena da erabakirik onena.\nPlateran dagoen ezpainzapia xehetasun txiki batzuekin batera egon daiteke. Izan ere, txertatu eskuz egindako xehetasunak Goiko irudian agertzen diren kartoizko izarrak edo sagar patatak bezala, ukitu polita izan daiteke gure gonbidatuentzat.\nHauek a-n aurki ditzakezun beste batzuekin konbina ditzakezu ibilaldi txikia parkean hurbilen (adarrak, hostoak, pinuak...) edo zure jakitegian (anis izarrak, kanela makilak...). Multzoa amaitzeko soka edo arku bat besterik ez duzu beharko.\nGabonetako mahai minimalista batean ez dago erdigune bati uko egiteko arrazoirik. Batzuetan, oker pentsatzen dugu espazio minimalista dekorazio-detaileei uko egiten dieguna dela eta ezer errealitatetik urrunago dagoena. Jarraian erakusten dizkizugunak, adibidez, ezin hobeto moldatzen dira estilo honetako tauletan.\nEz duzu oso konplikatua izan behar mahai minimalista bat apaintzeko erdiguneak sortzeko. Baxera bereko iturri edo plater batek euskarri gisa balio dezake batzuk jartzeko kandelak eta landare-elementu batzuk kolorea eta bolumena ematen dutenak. Goroldioa eta hostodun adar batzuk berdearen tonu ezberdinen freskotasun horren bila bazabiltza; Ananas eta adar lehorrak tonu marroien soiltasuna nahiago baduzu.\nKandelek arrakasta izaten dute beti, gelan giroa sortzeko aukera ematen baitute, afaldu aurretik eta ondoren. Eta aipatutako landare-zentroez gain, mahai gainean jar ditzakezu diseinu modernoko kriseiluak edo irudietan ikusten dituzun egurrezko boletan. Hauek, egurrezko beste elementu batzuekin batera, ezin hobeak dira mahai bat birsortzeko estilo nordikoa eta berotasuna ekarri, ez al zaude ados?\nGustatzen al zaizkizu Gabonetako mahai minimalista baterako dekorazio ideia hauek?\nArtikuluaren bide osoa: Bezzia » apainketa » Gabonetako mahai minimalista baterako dekorazio ideiak\nHaurren TDAHri buruzko 5 galdera\nLeggings eguneko momentu bakoitzerako konbinatzeko ideiak


Nire loari ez dizkio orduak kentzen egia esateak\n2021eko ekainaren 20a\nNagore Alkorta Elorza\n2021eko maiatzaren 26a\nEz dakit egokia den idaztera noana. Ez dakit zuzena den alkate bat modu honetan mintzatzea. Dakidana da ez dela ohikoa. Ez dakit publikatuko dudan ere. Irakurtzen ari bazara ausartu naizenaren seinale. Eta bestela, gutxienik, balioko dit barruak askatzeko.\nBetidanik jarraitu dut interes handiz, baina ez naiz ni politikari lotua egon. Beraz, hasi berria naiz honetan.\nAzpeititik kanpo ere igaro ditut urteak. Baina, azpeitiar sentitu izan naiz beti. 2009ean itzuli nintzen neure herrira, Azpeitira. Bizi izan dut Azpeitian gauzatzen ari zen aldaketa. Identifikatua sentitzen nintzen Azpeitian ematen ari zen kudeaketa eredu berritzailearekin. Ikusi eta ikasi dut posible dela gauzak beste modu batera egitea. Borondate politikoa aski omen da gauzak aldatzeko.\nGeroago egin zidaten alkategai izateko eskaintza EH Bildutik. Eta baiezkoa eman nuen. Uste dudalako merezi duela geure herriaren alde ahalegin bat egiteak.\nGehien maite ditudanengatik zin egiten dizut Azpeitiko Udalak ez duela Corrugados irekitzeko proiektu ekonomikorik. Ez dagoela jarduera hori abiarazteko administrazio prozedurarik martxan. Ordu txikitan ari natzaizu idazten, baina nire loari ez dizkio orduak kentzen egia esateak. Beste batzuek, publikoki, proiektua badagoela esaten entzuten ditudanean, pentsatzen dut, ea horiek lorik egiten ote duten.\nBeste batzuek, publikoki, proiektua badagoela esaten entzuten ditudanean, pentsatzen dut, ea horiek lorik egiten ote duten\nEta galdetzen diot neure buruari ea zerk bultzatu ote dituen publikoki gai hau modu horretan nahastera. Galdetzen diot neure buruari zerk bultzatu ote dituen proiektu ekonomikorik gabe, lantegia martxan jartzeko prozedura hasi ere egin gabe, enpresari baten kontakizun edo ahozko kontsulta soil batetik, ehunka lanpostu sortzeko "aukera paregabeaz" hitz egitera.\nGogoratzen naiz zailtasun ekonomikoak dituztenez. Langabezian edo lan baldintza kaxkarretan lanean daudelako loa galtzen duten horiez. Eta jakin nahiko nuke ehunka lanposturen iragarpen faltsuak zer eragin izan ote duen beren bizitzetan. Nik izugarrizko arduragabekeria moduan ikusi eta bizi izan dudan hori, nola interpretatzen ote duten beraiek.\nIkaragarrizko oihartzuna du boteredunaren kriskitin soil batek. Oihartzunaren oihartzunez, badirudi beraiek markatutako erritmora dantza egin beste aukerarik ez dagoela. Hedabide nagusien sintoniak errealitatea desitxuratzeko duen gaitasuna barrutik ikusteak beldurra ere ematen du.\nEz gara aberats berriak. Plaza mugatuak daude betiko aberatsen tokian. Herri langilea gara eta harro gaude garenaz.\nDenborak bakoitza bere lekuan jartzen du. Eta hemen, ofizialki abian egon den prozedura bakarra Corrugadosen eraistearena izan da. 2009an erabaki zuen Eusko Jaurlaritzak PTP-an Trukutxoko eremua siderurgiarako izendatzea. 2013an, lantegia martxan zegoela, Azpeitiko Udalak, EH Bilduk eta EAJk adostu zuten Corrugados herrigunetik ateratzea. Eta erabaki hark bere bidea egin du. Egiazki, ez nik, ez eta Azpeitiko Udal Gobernuak ere ez dugu gai honen inguruan erabaki bakar bat hartu. Haiek erabaki zutena errespetatu eta bete besterik ez dugu egin. Tematia da errealitatea. Eta Corrugados eraisten hasi dira.\nEz naiz deskalifikazioei erantzuten hasiko. Ez zintuzket aspertu nahi. Eta, argumenturik gabeko eztabaidak ez ditut gustuko. Baldintza berdinetan eta errespetuz, publikoki, edonorekin eztabaidatzeko prest nengoke.\nEz dizut ukatuko. Gogorra da hau barrutik bizitzea. Antzeko olatu batek azpian harrapatu eta ito zaitzake. Batzuk gelditu dira bidean. Askoren artean egiten ari gara bidea. Eta horrelako egoerek erakusten dute oraindik ere asko daukagula egiteko, aldatzeko, hobetzeko. Horrelako egoerek erakusten dute bidea egiten ari garela ere.\nBadakit hau ez dela kontu pertsonala. Askoren artean niri dagokit orain aurpegia eman eta ahotsa jartzea. Eskerrak eman nahi dizkizuet lan taldea osatzen dugun guztioi.\nDenborak bakoitza bere lekuan jartzen du. Eta hemen, ofizialki abian egon den prozedura bakarra Corrugadosen eraistearena izan da.\nEderra da herriaren ahotsa entzutea. Eskerrak eman nahi dizkizuet nigana, gugana, babesa eskaintzera hurbildu zareten azpeitiarroi. Kalean gelditu nauzue banan-banan. Sentsibilitate askotariko azpeitiarrak, EAJko bozkatzaile fidel eta zenbait afiliatuetaraino. Eta egia osoa jakin dezazun, esango dizut herritar bakarra etorri zaidala Corrugados herrigunean zabaltzeko eskatzera. Eskertu nahi diot hari ere bigarren bueltan argi eta alai agurtu izana.\nEskerrak eman nahi dizkizuet udaleko teknikari eta aholkulari juridikoei. Profesionaltasunez aritu eta gidatu gaituzuelako. Ohartarazi nauzuelako herrigunean Corrugados irekitzeko baimena emateak ondorio penalak ekar lizkidakeela.\nEskerrak eman nahi dizkizuet sindikatuei. Gertutasunez eta konfiantzaz hartu gaituzuelako.\nEskerrak eman nahi dizkizuet hainbat enpresariri. Diskrezioz, zuen ikuspegia helarazi eta siderurgiako merkatuaren egoera zein den jakinarazi diguzuelako.\nEskerrak eman nahi dizkiot EH Bilduri. Onartzeagatik lehenik herria ta gero alderdia. Lehenik Azpeitia.\nEskerrak eman nahi dizkizuet asko eta askori; ez nuke bukatuko.\nEta eskerrak eman nahi dizkizut zuri ere hau irakurtzeagatik.\nAh! Ez ezazula pentsa hau agur bat denik. Egia esateak atsedena ematen du. Kontzientzia lasai daukat, loak hartuko nau eta indarberrituko naiz. Elkarrekin egingo dugu denontzako Azpeitia.\n* Nagore Alkorta Azpeitiko alkatea da\nKanal hauetan artxibatua: Iritzia | Metalgintza | Azpeitia


mie08sep20:00DELAPORTE20:00 Plaza de los Burgos\nDelaporte azken urteetako sentsazioa da, eta horren erakusgarri dira musika independentearen hiru MIN sari garrantzitsuenak 2021eko azken edizioan lortu zituztenak.\nSandra Delaporte eta Sergio Salvi dira, elektro-pop bikote italiar-espainiarra. Orain arte bi EP, #ONE (2017) eta #UNO (2018) eta LP “Como anoche” (2019) eta “Las Montañas” (2020) kaleratu dituzte. Horiekin batera, Espainian eta AEBetan zehar bira egin dute eta munduko musika jaialdi nagusietan aritu dira, Mad Cool-etik SXSW-era, Espainiako kontzertu-areto nagusietan sold out-ak lortzeaz gain. Giorgio Moroder edo Bomba Estéreo bezalako artistekin partekatu dute agertokia. Sephora bezalako marken irudiak izan dira. Bere musika El Corte Inglés edo Herbal Essens bezalako sinaduren iragarkietan agertzen da. 2020ko urriaren 16an kaleratu zuten azken albuma, “Las Montañas”, eta Eduardo Casanovak zuzendu du haren bideoklipa.\nMartxoaren 8an abiatuko da “Titanas”, Delaporteren proiektu berria, 7 artistarekin batera: Amaral, Anaju, Belako, Dora, Rigoberta Bandini, Rozalen eta Zahara. “Las Montañas” bere azken lanaren berrikuspena da “Titanas” proiektua.


kritiken hemeroteka » Fikziozko errealitate pusketak\nFikziozko errealitate pusketak Ibon Egaña / Euskaldunon Egunkaria, 2002-12-28\nSatorrak baino lurperagon Eduardo Ortiz de Zarate eta Iñaki Abaitua Saizarbitoriaren Hamaika pauso nobelatik irten eta Woody Allenen film hartan bezala, errealitatera jauzi egiten ikusi genituen. Ortiz de Zarate, Saizarbitoria edo Arestirekin batera aurketu zigun Alberdik eta orduz geroztik irakurle askorentzat Ortiz de Zarate Gabriel Aresti bezain erreala eta era berean hura bezain fikziozkoa bihurtu da. Dagoeneko, guretzat ez litzateke berdina 60ko hamarkada Ortiz de Zarate izan ez balitz.\nGabriel Aresti Eibarren kokatuz atzera ere leku-pertsonaia errealak (Kafka, Aresti, Bilbo eta Eibar) nahieran konbinatuz fikziora egiten du jauzi idazleak eta mitoaren atzean ezkutatzen den pertsona hauskorra biluztu digu, zalantzek eta kontraesanek erasana. Arestiri hika egiten ausartu da Alberdi, pertsonaia historikoerekiko hurbilpen garaikide bat, oraingoa, mitoaz haratago doana proposatuz.\nLiburua zabaltzen duen Kastigua ere jazoera historiko baten berrirakurketa oso pertsonal bat da, Martuteneko espetxetik lagun batekin batera ihes egindako Manuel Zarraolandiaren ihesaldiko lehen orduak kontagai dituena. Geure gusturako bildumako ipuin onenetakoa, intentsitatea eta tentsioa mailakatzen badakiena eta amaieran irakurlea harri eta zur uzten duena. Beste behin ere, historiara fikzioaren eskutik hurbiltzeko proposamena da ipuin hau, historia bera ipuin luze bat baino ez dela gogora araztera datorrena. Historian hurbilago, Indarkeriaren gainean narrazioan, bestalde, Bernardo Atxagaren Herio I eta Herio II gogora dakarren ariketa egiten du Alberdik, indarkeriaren alde batean eta bestean (ez erdian) egotearen inguruko hausnarketa.\nHala ere, historia ez ezik hurbileneko errealitatera, egunerokotasunera hurbiltzeko saioak ere badira liburu honetan. Dama beltza-n, esaterako, herioaz nola jabetzen garen, herioa nola ezagutzen den, nola onartzen den aztertu nahi izan du Alberdik. Kontziente gara esaten ari garen hau erredundantzia hutsa dela agian, literatur lan oro dela berez errealitatea interpretatzeko saio bat, baina sentsazio horixe izan dugu liburua irakurtzean, alegia, liburu hau errealitate zatiak bereganatzeko, ulertzeko idazleak duen behar batetik sortua dela. Hala ulertzen dugu pasarte autobiografikoak ugariak izatea edo ipuinak gertakari handietatik baino egunerokotasunetik gertuago egotea. Horregatik izan dugu inpresioa idazlearen kaiera intimo bat genuela esku artean, fikzioz margoturiko errealitate zatiak azaltzeko saio bat dela Kafka Bilbon.


Haizea dator Iparraldetik! – Euskara ala ezkara\nIparraldera begira jarri ginen 2015ean. ‘Haizea dator Iparraldetik!’ izenburuarekin, bi hitzaldi (Xan Airerena, eta Antton Luku eta Miren Artetxerena), mendi-ibilaldia, kantu-bazkaria, pastorala eta kontzertuak izan ziren. Haien osagarri, gehigarri berezia Barren aldizkarian.\nKontzertua, Mixel Etxekopar\n‘Euskara Iparraldean’, hitzaldia, Xan Aire\nMendi ibilaldia, Ainhoatik Garazira\nIparraldeko kultura, Antton Luku eta Miren Artetxe\nKantu bazkaria, Aire ahizpak\nKontzertua: Nahia x Matthys eta Xiberoots\n‘Euskara Iparraldean: susmoak eta egiak’ izena jarri zion bere saioari Xan Airek. Izan ere, ohituta gaude euskarak Ipar Euskal Herrian bizi duen egoera (oso) txarra dela entzuten, baina, egia al da hori? Jendearen susmoek ez al diote gaina hartu errealitateari? Egiak eta sumoak bereiztera gonbidatu zuten Xan Aire zikloaren sustatzaileek.\nZikloaren laugarren emanaldian Antton Luku eta Miren Artetxe aritu ziren, Iparraldeko kultura gaia zutela. Miren Artetxek izan zuen bidezidorrak proposatu eta puntuak jartzeko ardura, eta Antton Lukuk erantzutekoa.\nSaio guztien laburpen bideoa\n2015eko udazkenean Iparraldetik gurean jo zuen haizea gogoan dugu oraindik eta gure akorduan daude orduko irudi eta sentsazio asko eta asko. Eire Eire Vilak grabatu eta egin zuen bideoa da hau: hamabost minutuko iraupena du eta bertan jasoak daude urte hartako saioen une esanguratsuenak.\n‘Haizea dator Iparraldetik’, erreportajea.\n‘Iparraldera begira’, gehigarri berezia Barrenen.


DuchaYa Irurzun - DuchaYa\nPortada » News » DuchaYa Irurzun\nBainuontzia dutxako plateraren ordez aldatzea hiru pareten artean, erdian kanala jarriz dutxa azalera zabaltzeko eta sarbide hobea lortzeko.\nMilagros Pozueta Lizarraga\nOso profesional onak dendako mutiletatik hasi eta gure bainuontzia dutxagatik aldatu zuten mutiletaraino. 6 ordutan egin ziguten. Oso pozik nago azken emaitzarekin. Guztiei gomendatzen diet.\nDuchaYa BarssensANTES DESPUES EU\nDuchaYa DumontANTES DESPUES EU


Sionista bat bidaia-lagun - - Tolosaldeko ataria\nSionista bat bidaia-lagun\nUra Iturralde 2021-06-04 19:58\nSoldadu israeldarrak Zisjordanian kokatzen den Hebron hiriko alde zaharrean. URA ITURRALDE\nTristura baino gehiago, nazka ematen dit gaur egun Palestinak eta bereziki Gazak bizi duen egoera ikusteak. Orain dela egun batzuk izan nuen aukera Nablus hirian, Zisjordanian, bizi den nire lagun Naserekin hitz egiteko. Hark esanda dakit, istiluak herri guztietara zabaldu direla eta honi pandemia gehitzen badiogu, tamalgarria dela bizitzen ari direna.\nNahiz eta su-etena adostu duten, berak ez du inongo federik. Gatazkak hor jarraituko du Israelek bere jarrera kolonizatzailea aldatzen ez duen bitartean. Baina zerk bultzatzen die horretara? Zergatik sentitzen dute Palestina beraien lurra dela?\nOrain dela urte batzuk Thailandiatik Laoserako bidaia batean ezagutu nuen mutil gazte batek erantzun zituen nik buruan nituen galdera guztiak. Itsasontzi txiki batean gindoazen ibaia zeharkatzen hogeita hamar bat lagun, hizketan, elkar ezagutuz. Alboan nuenak bere burua aurkeztu zuen orduan, Omer zuen izena eta Tel Aviv-ekoa zela esan zidan, Israelen derrigorrezkoa den hiru urteko soldaduska amaitu ondoren, Asiatik urtebeteko bidaia gauzatzen ari zela ere zehaztuz. Ibilbide luzea genuen aurretik eta azkenik lagunak egin ginen. Ikusirik konfiantzan ari ginela, buruan bueltaka neramakien galdera bota nion, aldez aurretik asko pentsatu gabe: «Omer, eta zer iritzi duzu Israel eta Palestinaren arteko gatazkari buruz?» Hobe isilik geratu banintz, erantzuna ez bainuen espero.\n«Geurea dena defendatzen ari gara besterik ez. Juduen tradizioak dio, gaur egun Israel kokatzen den eremua, Jainkoak, Abrahami eta bere ondorengoei agindu zien lurra dela. Jainkoak aukeratutako herria gara, hori da zuek ulertzen ez duzuena. Telebistan ikusten dituzuen irudiak manipulazio hutsa dira, gu soilik terroristen aurka borrokatzen dugu, ez ditugu haurrak eta emakumeak hiltzen komunikabideetan esaten den bezala, argi utzi nahi dut erasoengandik babesten ari garela soilik. Ez dizuete historia ongi erakutsi, guk ordea prestakuntza ezin hobea dugu, txikitatik erakusten zaigu eskolan judutarrek jasan behar izan genuen guztia, bigarren gerrate mundialetik hasita, gaur egun arte. Pentsa, Holokaustoa, zer esaten didazu honi buruz?».\nZaplazteko bat emateko gogoa besterik ez nuen momentu hartan, lasai, eztabaidan, aztoratu gabe jarraitzea erabaki nuen.\nNahiz eta su-etena adostu duten, berak ez du inongo federik. Gatazkak hor jarraituko du Israelek bere jarrera kolonizatzailea aldatzen ez duen bitartean.\n«Omer, iruditzen zait zuek berdina egiten ari zaretela Palestinarrekin baina pixkanaka, nazioarteko komunitateak beste alde batera begiratzeko aukera izan dezan».\nOrduak eta orduak igaro ondoren jada jakingo duzue sekula ez ginela adostasun batera iritsi. Luang Prabang, gure helmugara ailegatu ginenean elkarrekin afaltzeko gonbita ere bota nion eta berak onartu. Benetan bere ikuspuntua zertxobait ulertzeko ahalegina egin nuela, baina ez nuen lortu. Ez nion esaten zidanari inongo zentzurik harrapatzen.\nHandik urte batzuetara Palestinara bidaiatzeko aukera izan nuen eta iritsi bezain laster gogoratu nuen Omerrek eta nik elkarrekin igaro genuen egun hura. Palestinarrek egunero gainditu behar dituzten oztopoak ikusita, orain bai, lasai esan dezaket nik arrazoi nuela.


Inoiz aurkitu duten armiarma fosilik handiena - Zientzia.eus\nHasiera » Artikuluak » Inoiz-aurkitu-duten-armiarma-fosil-handiena\n2014/02/04 Jauregi Larretxea, Oihana - Elhuyar Zientzia Iturria: Elhuyar aldizkaria\nArg. U.Kansas ©\nJurasiko garaikoa da orain gutxi aurkitu duten armiarma fosila (199 eta 145 miloi urte artean). 1,65 zentimetro luze da, eta aurreko hanketako batek, 5,82 zentimetro neurtzen ditu. Inoiz aurkitu duten armiarma fosil handiena da, eta Txinako Barne Mongolia eskualdean agertu da, Daohugouko aztarnategian. Naturwissenschaften aldizkariak eman du aurkikuntzaren berri.\n"Aurkikuntza oso esanguratsua da -azaldu du Paul Selden ikertzaileak-, izan ere lurrean bizi izan ziren lehenengo espezie primitiboen eta ondorengo armiarma saregileezagunen arteko bitartekoa da". Paul Selden Kansas unibertsitateko Ornogabeen Paleontologia Saileko ikertzailea da. Zientzialari-talde batekin batera, bera izan da armiarma fosil berria deskribatu duen ikertzaileetako bat.\nHistorian zehar ikertzaileek ez dute jurasiko garaiko armiarma fosil asko aurkitu. Lehena Errusian atzeman zuten 1984.urtean. Hiru urte geroago deskribatu zuten bigarrena. Ondoren, XXI. mendera arte ez dute besterik aurkitu.\nAzken urteetan, ordea, Daohugouko nekazariek hango mendi-hegal batean Jurasiko garaiko fosilak aurkitu dituzte. Horietako gehienak intsektuak izan dira, baina tarteka armiarmak eta beste zenbait animalia ere agertu dira.\nAurkitu duten armiarma fosila arra da, eta orain urte gutxi, paraje horretan bertan aurkitu zuten armiarma fosil eme baten antz handia du. Armiarma emea Nephila jurassica espeziekotzat jo zuten hasieran.\n“Hala ere, aurkitutako armiarma arrak dituen zenbait ezaugarrik ez dute bat egiten ez generoarekin ez eta Nephilidae familiarekin. Horregatik zientzialariek armiarma arraren espeziea hartzen duen familia berri bat deskribatu dute”, azaldu du Paul Selden irakasleak.\nArmiarma fosilen kontserbazioa, kasu askotan, ez da behar bezain ona izaten. Horregatik, zaila izaten da armiarma fosilak zein espezietakoak diren zehaztea. Zientzialariek doi-doi aztertu behar dituzte armiarmen ileak, hankak eta sexu-organoak.\nHala ere, Daohugouko fosilak egoera onean kontserbatu dira, bertako sumendiak eragindako errauts pilaketak xehetasun txiki horiek guztiak mantendu baititu. Kasu honetan, gainera, fosilaren azterketarako mikroskopio elektroniko bat erabili dute. Horri esker, zenbait ezaugarri xehetasun handiagoz behatu ahal izan dituzte: ileen egitura, esaterako; eta, horrela, espeziea identifikatu ahal izan dute.\nArmiarma emearen fosila Nephila jurassica espeziaren barne kokatu arren, zuhaitz genealogikoaren segidaren hausturaz ohartu ziren zenbait zientzialari eta, ondorioz, sailkapen hori zalantzan jarri zuten. Zientzialari horiek proposatu zuten armiarma emea armiarma saregile primitibo bat zela. Fosil arraren aurkikuntzak eta honekin egindako ikerketa zehatzek hipotesi hori baieztatu dute.\nArmiarma horiek Jurasiko garaian bizi izan ziren intsektu askoren redatzaileak izan zirela dio Selden ikertzaileak. Armiarmaren anatomiaren inguruan egindako ikerketak gainera, beren bizimoduaren inguruko datu gehiago ere helarazi ditu, baita garaiko klimaren inguruko xehetasunak ere.\nFamiliako handienak, emeak - Zientzia.eus 2017-5-8\nDinosauroen arkakusoak - Zientzia.eus 2017-5-8\nMaratus volans armiarmaren dantza - Zientzia.eus 2017-5-8\nNon sartu behar da? - Zientzia.eus 2017-5-8\nTasmaniako itsas armiarma - Zientzia.eus 2017-5-8